टटका खबर, शनिचर 29 अगस्त 2020 के – टटका खबर\nउत्तर प्रदेश बिहार भोजपुरी पट्टी मनोरंजन व्यापार\nउत्तर प्रदेश फिल्म विकास परिषद के अध्यक्ष राजू श्रीवास्तव प्रदेश सरकार से गोहार लगवले बाड़न कि कोविड महामारी से काम ठप्प पड़ला का चलते फिल्म आ यीवी इंढस्ट्री से जुड़ल लोग भूखमरी का कगार पर चहुँप गइल बा. जरुरत बा कि सरकार एह लोग के आर्थिक सहायता करे कि ई लोग एह संकट से सही सलामत निकल सको. एह विषय पर जल्दी काम करे के जरुरत बा.\nआजमगढ़ पुलिस निजामाबाद इलाका से परसहां रेलवे क्रासिंग का तरफ से आवत तीन गो इनामी अपराधियन के असलहा समेत गिरफ्तार कर लिपलसि. एहनी का गिरफ्तारी पर पचीस पचीस हजार के इनाम राखल रहुवे.\nबलिया के फेफना इलाका में कुछ दिन पहिले भइल पत्रकार रतन सिंह का हत्या मामिला में फरार चलत तीन गो अपराधिचन के शनिचर का दिने बंधेता गेट का नियरा से गिरफ्तार कर लिहलसि.\nकौशांबी जिला के सलाहपुर चौकी का लगे का एगो गाँव में शुक का राति मैदाने गइल एगो लडि़की से ओही गाँव के दू गो बदमाश बलात्कार क डललें. दुनू पहिलहीं से घात लगवले रहलें.\nकुशीनगर के पटहेरवा इलाका में दू तरफा मारपीट में लौ जने घवाहिल हो गइलें.\nप्रयागराज जिला के धूमनगंज इलाका के आदर्श क़लोनी में रहत एगो नवही अपना कोठरी में फाँसी लगा के आत्महत्या कर लिहलसि, एगो दोसरा खबर में फूलपुर इलाका में भइल ओगो सड़क हादसा में मोटरसाइकिल से जात एगो नवही के मौत हो गइल आ पीछे बइठल बाप घवाहिल हो गइलें.\nवाराणसी के रोहनियां इलाका में भइल एगो सड़क हादसा में एगो ट्रक चालक नवही के मौत हो गइल. मरे वाला चंदौली जिला के रहुवे. बतावल जात बा कि सड़क पर चेकिंग चलत रहुवे जवना चलते ऊ ट्रक से उतरल रहुवे आ एगो वाहन ओकरा के कचार दिहलसि.\nएगो दोसरा खबर में रोहनिये इलाका के एगो कच्चा मकान ढहला का चलते एक आदमी के मौत हो गइल आ तीन जने घवाहिल हो गइलें.\nमिर्जापुर जिला के चुनार इलाका के नुनौटी गाँव में एगो लड़िका बंधा में डूब गइल. बाद में ओकर लाश बंधा से निकालल गइल. एगो दोसरा खबर में अहरौरा इलाका के खाजगीपुर गाँव में अपना घर में सूतल एगो आदमी के हत्या क दिहलें घर में घुसल अपराधी.\nभदोही जिला के चौरी इलाका के अर्जुनपुर गाँव का पोखरा में डूबत अपना लड़िका के बचावे ला महतारी कूद पड़ल बाकिर उहो डूब गइल.\nगोंडा जिला के मोतीगंज थाना पर तैनात एगो महिला पुलिस कर्मी के मौत संदिग्छ हालात में हो गइल. बलिया के रहे वाली एह पुलिसकर्मी के शनिचर भोरे अचानक तबियत बिगड़ गइल. पड़ोसी ओकरा के अस्पताल ले गइलें जहाँ ओकरा के मरल पहुँचल बता दिहलें डॉक्टर.\nगोरखपुर के बांसगांव इलाका के कौड़ीराम कस्बा में एगो ब्यूटी पार्लर में गोला इलाका के भूपगढ़ गाँव के एगो आदमी करंय लगला से मर गइल. मामिला में कुछ महकत बा.\nबेतिया पुलिस केन्द्र पर तेनात एगो पुलिसकर्मी के मौत शनिचर का दिने पश्चिम चंपारण के मझौलिया इलाका में सड़क हादसा में हो गइल जब उनका स्कूटी के एगो अज्ञात वाहन धक्का मार के भाग गइल.\nसारण जिला के दाउदपुर इलाका के पिपरहियां गांव के एगो बूढ़ के मौत सड़क हादसा में हो गइल. ऊ पैचल आवत रहलें जब एगो वाहन उनुका के धक्का मारत भाग गइल.एगो दोसरा खबर में बतावल गइल बा कि तरैयां इलाका के भलुआभिखारी गाँव के एगो लडिका बाढ़ का पानी में डूब गइल.\nबक्सर जिला के जासो गाँव का लगे रेल पटरी का किनारे से एगो नवही के लाश बरामद भइल बा. लाश देख के लागत बा कि ओकर गरदन रेत के मारल गइल बा आ बाद में लाश रेल पटरी का लगे फेंकल गइल बा.\nमुकेश अंबानी के रिलायंस ग्रुप 24713 करोड़ रुपिया में फ्यूचर ग्रूप के रिटेल बिजनेस खरीद लिहलसि. एहसे रिलायंस के खुदरा व्यापार के बिजनेस में मजबूती आई.\nनिर्माता रॉनी स्क्रूवाला के फिलिम तेजस के शूटिंग दिसंबर से शुरु होखे के खबर बा. एह फिलिम में कंगना राणावत एगो पायलट के मुख्य भूमिका में बाड़ी. जाने जोग बा कि सुशान्त सिंह राजपूत के हत्या बतावल जात मामिला में कंगना राणावत ब़़लीवुड माफिया का खिलाफ आवाज उठा के ओकरा निशाना पर आ गइल बाड़ी. ऊ अपना जान पर खतरा बतवले बाड़ी आ पुलिस से सुरक्षा मंगले बाड़ी.\nसुप्रीम कोर्ट के वकील प्रशांत भूषण के सोमार का दिने अदालत के अवमानना करे का अपराध में सजा सुनावल जाई.


टटका खबर, बियफे, वैशाख अँजोरिया द्वितीया, 2078 विक्रमी – टटका खबर\nMay 13, 2021 इजरायल, कोरोना, कौशांबी, जौनपुर, पश्चिम बंगाल, फिलिस्तीन, ममता बनर्जी, राज्यपाल धनकड़, रोहतास, शेयर बाजार, सारण\nममता बनर्जी नइखी चाहत कि तृणमूल के हिंसा के मामिला के सचाई देश का सोझा आवे. ना त ऊ राज्यपाल के, ना केन्द्र के सवालन के जबाव दीहल चाहत बाड़ी, अब जब पश्चिम बंगाल के राज्यपाल जगदीप धनखड़ चुनावी हिंसा से पीड़ित रहल कूचबिहार जाए वाला बाड़न त ममता उनुका के एह दौरा पर ना जाए के कहत बाड़ी. आजु बीएसएफ के विमान से राज्यपाल धनकड़ कूचबिहार जइहें आ सर्किट हाउस में आम जनता आ मीडिया से भेंट करीहें. राज्यपाल असमो जाए के कहले बाड़न जहाँ बंगाल से भागल लोग शरण लिहले बा. ममता बनर्जी के मनाही दरकिनार करत राज्यपाल उनुका के जबाब लिखले बाड़न कि उनुका से ओह संविधान खातिर प्रतिबद्ध रहे के कहले बाड़न जवना के माने के ऊ किरिया खइले बाड़ी. इहो कहले बाड़न कि ऊ संविधान के अनुच्छेद 159 का तहत मिलल जबाबदेही का हिसाब से अपना बेंवत भर संविधान आ कानून के संरक्षण, रक्षा अउर बचाव खातिर काम करीहें आ पश्चिम बंगाल जनता के भलाई आ सेवा ला अपना के समर्पित सेवक बनइहें.\nदुनिया भर में कोरोना के कहर बढ़त रहे के खबर आवत बा. करीब 16 करोड़ लोग दुनिया भर में कोरोना छूताह हो गइल बाड़ें आ 33 लाख से अधिका लोग कोरोना का चलते आपन जान गँवा चुकल बा. दुनिया में कोरोना पीड़ित देशन में दुसरका नम्बर पर बा भारत. एहिजा अबहीं ले2करोड़ 33 लाख 40 हजार 938 लोग कोरोना छूताह हो चुकल बा जवना में से 1 करोड़ 93 लाख 82 हजार 642 लोग एह छूत से ठीक हो चुकल बा आ2लाख 54 हजार 197 लोग के जान जा चुकल बा कोरोना से. वइसे आंकड़ा के पसार देखि के लागत बा कि अब भारत कोरोना के दुसरका कहर के खराब दौर से निकले का ओर बढ़ रहल बा.\nसारण जिला के नगर इलाका के नगर पालिका चौक का लगे एगो निजी फाइनेंस कंपनी के कार्यालय में चार गो लूटेरा घुस गइलें आ असलहा के डर देखा के सभका के हड़कावत कार्यालय में मौजूद सोना, विदेशी मुद्रा अउऱ रूपया समेत 11 लाख रूपिया के संपति लूट लिहलें.\nकौशांबी जिला के सराय अकिल इलाका में एगो बेकाबू डंपर से कचरा के उस्मानपुर विगहरा गांव के एगो औरत के मौत ठाँवे पर हो गइल. ऊ अपना बेटा के मोटरसाइकिल पर बइठ बाजार जात रहली जब ई हादसा हो गइल. बेटो घवाहिल हो गइल बा.\nप्रयागराज शहर के मुट्ठीगंज इलाका में एगो मोबाइल का दुकान में लागल आग से लाखों रुपिया के सामान जर के राख हो गइल.\nजौनपुर जिला के शाहगंज कोतवाली इलाका के मजडीहा गाँव में जमीनी विवाद का चलते भइल मारपीट से एगो नवही के मौत हो गइल. पिटाई करे वाला ओकरा बाद फरार हो गइल बाड़े.\nरोहतास जिला में आरा सासाराम सड़क पर संझौली इलाका के सिकठी गांव का नियरा भइल एगो सड़क हादसा में बाइक सवार चार जने के मौत हो गइल.\nदेश के शेयर बाजार में लगातार दुसरका दिने गिरावट के दौर रहल. सेंसेक्स 471 अंक आ निफ्टी 154 अंक गिर के बंद भइल. आजु ईद के छुट्टी का चलते शेयर बादार बंद रही.\nइजरायल पर फिलिस्तिनी रॉकेट हमला का जबाब में जारी इजरायली हमला के दौर बदस्तूर जारी बा. अब फिलिस्तिनी युद्धबंदी करे खातिर गिड़गिड़ात बाड़ें बाकिर इजरायल ओह लोग के गोहार अनसुनी कइले आपन हमला जारी राखे के बात कहत बा. कहले बा कि जबले एह लोग के डाँड़ हमेशा ला ना तूड़ दी तबले हमला जारी राखी. अपना देश में हिन्दुवन का खिलाफ होखे वाला हिंसा पर चुप्पी साधे वाला जमात एहघरी सोशल मीडिया पर रोवत बा कि मानवतावादी लोग इजरायल के आलोचना करे आ निहोरा करे कि फिलिस्तीन पर हमला रोके. बाकिर ई जमात कबो फिलिस्तिनियन के सलाह ना देव कि इजरायल पर हमला आ आतंकी वारदात कइल बंद कर देव.


बतकुच्चन – ४७ – Anjoria\nFeb 15, 2012 बतकुच्चन\nआजुकाल्हु चुनाव के मौसम बा आ बरसाती ढबुसा बेंग का तरह नेता उछल उछल के टरटरात बाड़े. सभे लागल बा एक दोसरा के भकठा बतावे, साबित करे में आ अपना के दूधे नहाइल बतावे में. अब सोचीं त भकठा के मतलब होला बिगड़ल, खराब. आ जे अइसन होला ओकरा के भकठल कहल जाला. अब चाहे ऊ सरकार होखे भा नेता भा छूरी. भकठल छूरी कवनो काम के ना होखे आ भकठल नेता समाज के कामे ना आ सके. भकठल छूरी लउकियो ना काट सके. अब भकठल आ भठियारा में उपर से देखे में एके जइसन लाग सकेला बाकिर भकठल आ भठियारा में बहुते फरक होला. भठियारा पतित होला बाकिर अपना काम में, आपन मकसद साधे में तेज होला. जबकि भकठल कवनो काम के ना होखे एकरा बावजूद ओकर पतित होखल, गइल गुजरल होखल जरूरी नइखे. भकठल कवनो काम के ना होखे. ना त ऊ दोसरा के मकसद पूरा सकेला ना आपन. आ शायद एही चलते नेतवा एक दोसरा के भकठल भले बता लें भठियारा बतावे में हिचके ले काहें कि जाने ले कि एह पोखरा सबही लंगटे बा. अब एहिजा सवाल उठत बा कि भकठा आ भठियारा में कइसन नेता नीक कहाई, कवना के चुनल जाव. एह कसौटी पर कसला पर लागी कि भठियारा नीमन भकठा ना. काहे कि भठियारा आपन मकसद साधे का फेर में देशो समाज के कुछ ना कुछ भलाई कर जा सकेला जबकि भकठा कवनो काम के ना होखी. ना त खाई ना खाये दी. खयके खराब कर दी. जइसे कि अपने देश के एगो नेता भठियारा त ना रहले बाकिर भकठल जरूर रहले. देश के दुर्भाग्य से बहुते बड़हन पद ले चहुँप गइलन बाकिर आजु देखल जाव त उनुका खाते एकहु बढ़िया बाति ना लउकी. सवाल बा कि उनुका ईमानदारी से देश के का फायदा भइल ? कुछऊ ना. आ ऊ अइसन भकठल नेता रहलें जे ना त अपना जाति के भइल, ना समाज के, ना देश के. समाज में आग लगा के आपन सत्ता सुख भोगे के फेर में जवन नुकसान कर गइलन तवन आजु ले देश आ समाज झेलत बा. हमरा समुझ से भकठल आ भठियारा के फरक साफ हो गइल होखी. अब रउरा सभे के हाथ में बा कि चुनाव का समय मिलल अपना जनतांत्रिक अधिकार वाली छूरी पर शान चढ़ावत बानी कि ओकरा के भकठावत अपना वोट के औने पौने में बेच देत बानी. याद राखीं कि वोट के एह अधिकार से रउरा आपन भाग्य अपना देश के भाग्य लिख सकीलें. अतने ना वोट दे दिहला का बाद फेर अगिला चुनाव ले निश्चिंतो जन हो जाईं. जागत रहीं, ताकत रहीं, अपना ताकत के बनवले रहीं. जइसे कि मालदीव मे भइल कि जनता के वोट से चुनाइल राष्ट्रपति जनते का विरोध का चलते कुरसी छोड़े पर मजबूर हो गइले. अगर जनता चुपा गइल रहीत त वइसनका लोग के तानाशाह बने में देर ना लागे. एहसे सरकार भकठे त भकठे अपना के मत भकठे दीं.


खबर एक नजर में (5 जून 2011) – टटका खबर\nयोग शिविर ध्वंस करि के रामदेव के गिरफ्तार कर लिहलसि पुलिस\nकाल्हु दिन भर चलल लीला का बाद कपिल सिब्बल बाबा रामदेव के पोपलपट्टी खोल दिहलन. पता चलल कि समझौता पहिलही हो चुकल रहुवे बाकिर बाबा रामदेव आपन वादा पूरा ना कइले. बाबा के कहना बा कि उनुका साथे विश्वासघात भइल बा. धोखा दे के उनका सहयोगी से चिट्ठी लिखवावल गइल रहुवे. बाद में बाबा रामदेव जब जिद्द ठान लिहलन त रात एक बजे का बाद दिल्ली पुलिस योग शिविर पर धावा बोल दिहलसि. आँसू गैस के गोला फेंक के शिविर में भगदड़ मचा दिहल गइल. एही दौरान गोला से मंच पर आग लाग गइल. ओकरा बाद पुलिस बाबा रामदेव के अपना हिरासत में जबरदस्ती उठा लिहलसि आ कहीं ले के चलि गइल. एकरा बावजूद पुलिस एह बाति से इन्कार कर रहल बिया कि बाबा के गिरफ्तार कइल गइल बा. ओकरा हिसाब से बाबा रामदेव के दिल्ली छोड़ देबे के आदेश दिहल गइल रहे. बीस दिन ले शिविर चलावे के अनुमति वापिस ले लिहल गइल आ रामलीला मैदान पर धारा १४४ लगा दिहल गइल बा. एह पुलिसिया कार्रवाई में बहुते लोग घवाहिल भइल बा\nइलियास काश्मीरी के मार दिहलस अमेरिका\nमुंबई पर हमला आ देश में आतंकी घटना करवावे वाला आतंकी इलियास काश्मीरी काल्हु अमेरिका के ड्रोन हमला में मार डालल गइल. वजिरिस्तान में भइल एह ड्रोन हमला से आधे घंटा पहिले इलियास ओहिजा चहुँपल रहे. इलियास काश्मीरी का साथे नौ गो आतंकी मार दिहल गइल बाड़. इलियास पर अमेरिका सरकार पचास लाख डॉलर के ईनाम घोषित कइले रहे आ हालही में अपना पाकिस्तान यात्रा में हिलेरी क्लिंटन जवन पाच गो आतंकियन के सूची सँउपले रहल ओहमें इलियासो के नाम शामिल रहल.\nअमर सिंह पर मनी लांडरिंग एक्ट का तहत मुकदमा\nप्रवर्तन निदेशालय विवादित नेता अमर सिंह का खिलाफ करिया धन सफेद करे के मुकदमा दर्ज करे वाला बा. प्रिवेन्सन आफ मनी लांडरिंग एक्ट का तहत अमर सिंह चउथका राजनेता होखीहन जेकरा खिलाफ मुकदमा दर्ज होखी. एह कलंकी सूची में झारखण्ड के पूर्व मुख्यमंत्री मधु कोडा, पूर्व दूर संचार मंत्री ए॰राजा, आ कनिमोझी के नाम पहिले से शामिल बा. अमर सिंह अपना खिलाफ चार सौ करोड़ रुपिया के अपना कंपनियन का जाल में घुमावत दोसरा तरफ निकाले के मामिला रद्द करे के निहोरा अदालत से कइले रहले जवना के अदालत खारिह कर दिहलसि.\nअमिताभ बच्चन चाहत बाड़े लड़िकन के पिये के आजादी\nमधुशाला के महिमामण्डित करे वाला महान हिन्दी साहित्यकार हरिवंश राय बच्चन के सपूत अमिताभ बच्चन, जे सिनेमा के बड़का बादशाह कहल जाले, के अचरज बा कि महाराष्ट्र सरकार काहे लड़िकन के शराब पिये से रोकत बिया. पियक्कड़ नवहियन के समर्थन में सामने आइल अमिताभ बच्चन हालांकि इहो ट्विट कइले बाड़न कि ऊ खुद ना त शराब पियेले ना माँसाहारी हउवन बाकिर एकरा खातिर केहु उनुका के मजबूर नइखे कइले.स\nदेश में अबतक के सबले भ्रष्ट सरकार\nभाजपा के राष्ट्रीय कार्यकारिणी के दू दिन के बइठक काल्हु लखनऊ में पूरा हो गइल. बइठक का बाद जारी बयान में मनमोहन सिंह का नेतृत्व वाली सरकार के देश में अबतकले के सबले भ्रष्ट सरकार बतावल गइल बा आ शिकायत बा कि सबकुछ का बावजूद मनमोहन सिंह का मुँह से बकार नइखे फूटत. एह बइठक में उमा भारती के वापसी के एलान होखे के उमेद रहल बाकिर प्रदेश के भाजपाईयन का विरोध का चलते ई ना हो सकल.स\nबीसबीसा मैच में वेस्ट इंडीज के हरा दिहलसि भारत\nवेस्ट इंडीज का दौरा पर गइल भारत के टीम अपना एकलौता बीसबीसा मै्च में वेस्टइंडीज के सोलह रन से हरा दिहलसि. जबकि एह टीम में बड़का बड़का नामी खिलाड़ी शामिल ना रहले. एह दौरा में पाँच गो एकदिना मैच आ तीन गो टेस्ट मैच होखे वाला बा.


देश दुनिया के खबर भोजपुरी में (शनिचर, 21 मार्च 2015) – टटका खबर\nMar 21, 2015 News in Bhojpuri, टटका खबर, देश दुनिया के खबर, भोजपुरी खबर\n(शुक 20 मार्च के खबर)\nचैती नवरात्र आजु शनिचर से शुरू होखत बा आ एही दिन से हिन्दू नया साल के शुरुआत हो जाई. एही नवरात्र में चैती छठ आ रामनवमी पर्वो मनावल जाई. साँझ वाला अरघ 25 मार्च के, सबेरे वाला अरघ 26 मार्च के आ रामनवमी 28 मार्च के मनावल जाई. चैत नवरात्र के मौका पर रउरा सभे खातिर हार्दिक शुभकामना करत बानी.\nयूपी में रायबरेली का नियरा बछरावां टीसन का लगे देहरादून से वाराणसी जात जनता एक्सप्रेस के इंजन आ दू गो डिब्बा बेपटरी हो गइला का चलते करीब तीन दर्जन लोग के मौत हो गइल आ करीब डेढ़ सौ लोग घवाहिल हो गइल बा.\nरेलवे हमेशा का तरह एहु दुर्घटना के जाँच के आदेश दे दिहले बिया आ मरे वाला लोग के परिवारन के दू दू लाख रुपिया आ गम्हीराह घवाहिलन के पचास पचास हजार रुपिया देबे के एलान कइले बिया. कम घवाहिलन के बीस बीस हजार दिहल जाई. एकरा अलावे यूपी सरकारो एतने रुपिया अपनो तरफ से देबे के एलान कइले बिया.\nकांग्रेस आ कम्यूनिस्टन के विरोध का बावजूद शुक का दिने कोयला खान विशेष प्रावधान विधेयक पास के पास क दिहलसि. विधेयक का विरोध में 62 वोट पड़ल जबकि पक्ष में 107मत. लोकसभा एकरा के पहिलही पारित कर चुकल बिया. कांग्रेस के कहना बा कि एकरा के पिछला दरवाजा से निजी क्षेत्र के सँउपे के राह बनावल गइल बा. याद करीं कि पिछला सरकार में भइल कोयला खान घोटाला का चलते तब के पीएम मनमोहनो सिंह के अदालत में अपराधी मानत बोलावल गइल बा.\nलोकसभा में शुक का दिने अघोषित विदेशी आय तथा सम्पत्ति(कर अर्थदंड) विधेयक-2015 पेश क दिहल गइल. एह विधेयक में विदेश में करिया धन राखे वालन के तिगुना जुर्माना आ दस साल तक जेल भेजे के इंतजाम कइल गइल बा. करिया कमाई वालन के सिट्टीपिट्टी गुम हो जाई काहे कि अब पकड़इला पर सेटिंग वेटिंग के राह ना रही.\nसंसद के बजट सत्र के पहिला हिस्सा में पाँच गो अध्यादेशन के विधेयक पारित करा लिहल गइल बा. अब महज भूमि अधिग्रहण बिल बाँचल बा जवना के राज्यसभा से पारित करावे के बा. देश के विकास में रोड़ा अटकावे वाली कांग्रेस अपना पिछलगुवा कम्युनिस्टन आ कुछ इलाकाई दल का संगे एकरा के रोके में लागल बिया.\nकेन्द्र के शासन वाला राज्यन में पुलिस बल में एक तिहाई जगहा महिला लोग खातिर आरक्षित क दिहल गइल बा. ई फैसला शुक का दिने भइल कैबिनेट के बइठक में लिहल गइल.\nबिहार के मैट्रिक इम्तिहान में होखत बेसम्हार नकल पर पटना उच्च न्यायालय कड़ा रुख अपनवले बा आ शिक्षा विभाग से 27 मार्च ले हलफनामा दाखिल करा के एह बाबत जानकारी देबे के कहले बावे. ओने मुख्यमंत्री नीतीश कुमार अभिभावकन के गोहार लगवले बाड़न कि नकल में सहयोग मत करे लोग. जान जाईं कि बिहार आ यूपी के परीक्षा में होखत नकल का चलते पूरा देश दुनिया में एह इलाका के छवि खराब होखेला आ जल्दी से दोसरा राज्यन में एहिजा के विद्यार्थियन के दाखिला ना मिल पावे.\nबिहार विधानसभा में शुक का दिने राज्य में धान खरीद का मुद्दा पर भाजपा जम के बवाल कइलसि. एह लोग के कहना बा कि सरकार धान खरीदे में हीलाहवाली करत बिया आ तीस लाख मेट्रिक टन का जगहा महज तेरह लाख टन खरीदा पावल बा. एह चलते किसान परेशान बाड़े काहे कि 31 मार्च का बाद खरीददारी बंद क दी सरकार.\nरोहतास जिला के डेहरी इलाका में ट्रक से कचरा के एगो साइकिल सवार के मौत हो गइल. डेहरी टीसन का लगे ट्रेन से गिर के एगो सवारी के मौत हो गइल जवना के पहचान साबित नइखे भइल.\nसारण जिला के तरैया आ गड़खा प्रखंड में भइल अलग-अलग सड़क हादसा में दू जने के मौत हो गइल.\nसीवान जिला के जीरादेई पश्चिम टोला से पुलिस शुक का सबेर में एगो बच्चा के लाश बरामद कइलसि.\nबलिया में बोलावल रोजगार मेला में तीन सौ छह गो नवही शामिल भइले आ एहमें से अस्सी जने के अलग अलग कंपनियन में नौकरी खातिर चुन लिहल गइल.\nआस्ट्रेलिया शुक का दिने विश्वकप के क्वार्टर फाइनल में पाकिस्तान के हरा के बाहर क दिहलसि. अब सेमीफाइनल में भारत के मुकाबला आस्ट्रेलिया से करावल जाई. भारत एह विश्वकप में अबले अपना खिलाफ सगरी टीमन के सगरी खिलाड़ियन के आउट करे आ सगरी के हरावे के रिकार्ड बनवले बावे आ विश्वकप के दमदार दावेदार बन के सामने आइल बा.\nशेयर बाजार में शुक का दिने फेरू गिरावट देखे के मिलल. सेंसेक्स आ निफ्टी पिछला डेढ़ महीना के सबले निचला स्तर पर आ गइल बा. हालांकि रुपिया में डालर का मुकाबले मजबूती आवे के दौर शुको का दिने जारी रहल.


फूहड़पन से तौबा कइलन पवन सिंह – Anjoria\nकवनो ना कवनो बात ले के हमेशा चरचा में बनल रहे वाला पवन सिंह में लागऽता कि बहुते बदलाव आ गइल बा. तबहिए नू उ डबल मीनिंग गाना आ सवांद से तौबा क लेले बाड़न. एह बात ला उ निर्माता-निर्देशकन के चेताइओ देले बाड़न. साफ क दिहले बाड़न कि अगर उनुका फिलिम में अइसनका कुछुओ होखी त उ ओह फिलिम के छोड़ दीहें.\nपवन सिंह के चिंता बा कि भोजपुरी फिलिमन के दर्शक घटत जात बाड़े. एहसे पवन अब ओही फिलिम में काम करीहें जवना के सगरी परिवार एक संगे देख सकी. उनुकर कहना बा कि टूहड़पन के घटिअही का चलते भोजपुरी सिनेमा महज समाज के एगो खासे वर्ग के देखे लायक रहि गइल बा. आ एह हालात ला उ सबका संगे भोजपुरी जइसन मीठ भाषा के सब जगहा सम्मान मिले आ भोजपुरी सिनेमो बाकी भाषा के फिलिमन के सोझा खाड़ हो सको.


उ बोलवले रहली – Anjoria\nMar 31, 2013 कहानी, भोजपुरी, राज गुप्त\n– राज गुप्त\nसुन्दर सिंह सीतापुर के राजा रहले. सीतापुर राज के एगो रसम-रिवाज रहल कि हर दशहरा पर दुर्गा जी के बरात सजि-धजि के निकली. बरात राजदरबार से निकलि के दुर्गा मन्दिर तकले जाई. बरात में बैन्ड-बाजा, हाथी, घोड़ा, ऊँट के साथे-साथे तीर-तलवार, बर्छी-भाला लिहले राज के सैनिक चलिहें. हाथी पर चानी के हउदा में राज परिवार के सज्जी लोग राजसी पोशाक पहिर के निकली. ‘राजा-प्रजा दर्शन’ के नाव से आजु के दिन मशहूर रहे. ओही दिने कुछ घड़ी खातिर नौ लखा बजार लागे, जेमे राज-परिवार के लोग आपन आपन बेसाह करे. ओह समय पर प्रजा के नवलक्खा बजार में जाये के मनाही रहे. ओह दिन बनियन के मुँह मांगा दाम पर आपन सउदा बेंचे के छूट रहे. राजा के रावन-दहन कइला के बाद राज-जुलूस वापस राज-महल लवटि आवे.\nपड़ोसिहा राज के राजकुमार ओह दिन आपन भेस बदलि के सीतापुर के मेला में आइल रहले. भेस बदलि के राजकुमार राजन के आवे के कारन रहे कि राजन अपना गुप्तचरन से पता लगवा लिहले रहले कि सीतापुर के राजकुमारी बहुत सुन्नर बाड़ी. ओह समय के राज्यन के राजा लोगन के इ चाल रहे कि ना त राजकुमारी के देखा-सुनी होखे, नाहीं स्वयंम्बर होखे. बहादुरी बड़ाई आ प्रसिद्धि पर राजा अपना राजकुमारी आ राजकुमार के बियहि दे. राजन सुघर-सुन्नर आ अजबे कद काठी के रहले. एह से बेमेल विआह आपन ना होखे देबे के चाहत रहले. एहसे कइगो राज्यन में आपन गुप्तचर भेंजि के पहिलहीं पता लगा लेले रहले कि कवना राज के राजकुमारी उनका जोड़-तोड़ के बिया. गुप्तचर सीतापुर के राजकुमारी ललिता के नाव पर बड़ी तजबीज के मोहर मरले रहले. राजन के भेस बदलि मेलहा बनि सीतापुर आवे के इहे असली कारन रहे. ‘राजा-प्रजा-दर्शन’ के जुलूस निकलल. हाथी पर चांनी के हउदा पर राजकुमारी ललिता बइठल रहली. राजन ललिता के देखि के मोहा गइले. गुप्तचर जवन बतवले रहले सोरहो आना सांच निकलल. ललिता अजबे सुघर-सुन्नर रहली. सुन्दराई में कवनो परीअनो के लजवावत रहली. भगवान सलहन्ते में ललिता के अंग अंग गढ़ले रहले. अजब-गजब के रचले रहले.\nराजन अपना गुप्तचरन से राइ-बाति कइले. महल के कुछ दुरी पर बगइचा में वेश बदलि के डेरा डन्डा डालि लीहले. कुछ दिन बीतल, कवनो सचला-पताल ना मिलल. अंचकले में एक दिन एगो गुप्तचर राजन की लगे सनेसा ले के आइल कि राजकुमार ललिता के लउड़ी बजार जाये खातिर महल से निकलल बिया. राजन बाजार के राहि में एगो पीपर के फेड़ का तरे बइठि गइले. पीपर का फेड़ा तर जटा-जूट में त्रिदंडी साधु के देखि के लउडी बेलमि के त्रिदंडी देव के असिरबाद लेबे खातिर आपन मूड़ी राजन के गोड़ का लगे भूइयां पटकि दिहलसि. आपन आसिरबाद देत राजन कहले ‘सौभाग्यवती भवः’\nमलय-पवन अस शीतल मधु असबोली सुनि लउड़ि चकरिया गइल. तनेन होके हाथ जोड़ि राजन के आंखि में आंखि डालि दिहलसि. पुरनमासी के चान अस चमकत लिलार सेव आस लाल लाल गाल, गोरहन-चिट्टा लमहर जवान, पानीदार चमकत आंखि देखि बेचारी लउडी मोहा गइल जइसे केहू मंतर मारि अपना वस में क लेउ. लउडी के दोबिधा में देखि राजन सवचले ‘काहा जा ताड़ू लउडी ?’\n‘का बाति ह ?’\n‘राजकुमारी के बेसाह कीने.’\n‘कवन बेसाह बा हमहू देखी.’\nलउड़ी राजन पर मोहाइल रहबे कइल. बे ना नुकुर के चट् से राजन की ओरि पुरजा बढ़ा दिहलसि. पुरजा में लिखल रहे –\n‘बाहर के माजा, भीतर के माजा\nमजा के माजा\nचारू चीजु के एकही माजा.’\nलाल बुझक्कड़ राजन के राजकुमारी ललिता के बेसाह बुझत देरी ना लागल. लउड़ी से कहले. बजारि में बनिया तोहके इ समान ना दे पइहें.\nराजन के बाति सुनि लउड़ी गिड़गिड़ाये लागलि, ‘फेरू त राजकुमारी हमरा के नोकरी से निकालि दीहें. हमरा गरीब के रोजी-रोटी मरा जाई.’\nलउड़ि के बाति सुनि राजन कहले, ’घबड़ाये के बाति नइखे तूं निश्चिन्त रह. हम इ बेसाह तोहके देइब. तूं राजकुमारी के ले जा के दे दीह. तोहार बहुते बड़ाई होखी.’ राजन एतना बाति कहला के बाद अपना झोरी में से छोहाड़ा, बादाम, गड़ी निकलले आ अपना पनबट्टा में से पान निकालि के ओह पर खैर, कसइली, चूना राखि के लउड़ी के नीक से पुड़िया बना के दे दिहले. राजकुमार के बेसाह देत लउड़ी के समझावत कहले. राजकुमार के जबाब एइजे ले के अइह. एतना कहि के अपना गर के मोती के माला निकालि के लउड़ी के देत’ कहले, ‘ल हमार चिन्हा राखि ल.’\nमोती के माला पाके लउड़ी खुश भइल. मने-मन हजारों बाति सोचत लउड़ि रनिवास में चोहँपल. अपना अजगुत बेसाह के देखि ललिता चिहा गइली. उनका एतना विसवास ना भइल कि लउड़ी एतना जल्दी बेसाह लिया दी. उ त अपना लउड़ी के रनिवास से निकाले के सोचले रहली, एह से बउराह बेसाह कीने खातिर बजारी पठवले रहली कि ना कवनो बनिया एकर भरम बुझिहे ना बेसाह कीना पाई. सउदा ना मिलला पर लउड़ि के डाटि-डपटि के रनिवास से हटा देइब. बाकिर पासा उल्टा पड़ल देखि ललिता चकरिया गइली. बड़ी फेरा में पड़ली कि कवना नासमझ के समझ आइल ह. एकर पता लगावे के पड़ी. एतना बाति बुझि के ललिता लउड़ी के दोसर पुरूजा दे के समझा-बुझा के कहली. जे तो के इ बेसाह दिहल ह ओके हमार पुरूजा के जबाब मांगि के ले के अइहे.\nलउड़ी राजकुमार के फरमान राजन के देखवलसि. लिखल रहे-\n‘आइल होखे त मति अइह\nना आइल होखी त अहइ’\nललिता के पुरूजा पढ़ि के राजन चिहां गइले. बूझि गइले कि सचहूं के राजकुमारी कवनो राजमहल लायक बाड़ी. हमनी के जोड़ी बड़ी जोरदार बइठी. राजकुमार के पुरूजा दोहरा के पढ़ले.\nमाने दाढ़ी मोछ आइल होखी त जनि अइह. पाग्घी निकलत होई त अइह. जवन गबरू जवान के चिन्हा ह.\nराजन अपना झोरी में से कलम कागज निकलले. कवनो शक सुबहा कही ना रहि जाऊ एहसे कलम के सेयाही कागज पर घसले –\n‘खड़ी होखबू त आइब\nपड़ी होखबू त ना आइब.’\nएतना बाति लिखि के लउड़ी के हाथ में राखत पुरजा राजन कहले. हई कागज के जबाब लेके अइह. आ हमार निशानी अंगुठी राजकुमारी जी के दे दीह. चानी के मोहर लउड़ी के हाथ पर धरत राजन कहले – ‘तोहरा खातिर खुशीनामा हवे.’ खुशीनामा पाके लउड़ी खुश होके चहकत रनिवास लवटलि.\nराजकुमारी के राजन के लिखल पुरजा थम्हावत कहलसि बड़ गम्हीराहे मुस्की काटि-काटि रउरी सवाल के जबाब लिखले ह. राजकुमारी पुरजा पढ़ि के बेचैन हो गइली. हँसि हँसि कई हाली राजन के पुरजा पढ़ली मान रहे, ‘सोरह साल के जवान होखबू त आइब. बुढ़ा गइल होखबू त आके का करब ?’\nबेचैन राजकुमारी के सलहंत होत लउड़ी राजन के निशानी अगुठी देत आपन सज्जी राम कहानी कहि दिहलसि. मिलल माला-मोहर राजकुमारी के देखा दिहलसि. राजकुमारी अंगुठी पाई अगरा गइली. काहे से कि अंगुठी पर पहाड़पुर राज के राज-चिन्ह रहे. राजकुमारी अपनी पसन्द पर बड़ी उतिरइली. हवा में छोड़ल तीर सही निशाना पर लागल. अपनी घर के देवतन के गोहरवली. हे ईसर आगा जवने करिह नीक-नीक करिह.\nराजकुमारी फेरू एगो पुरजा लिखली. खड़ी बानी माने जवान बानी. एक लाइन के पुरजा लिखि लउड़ी के थम्हावत कहली कि हमार चिट्ठी पढ़ि जो उनकर चेहरा खिल जाऊ, गाल पर ललाई दउड़ि जाऊ त बुझिहे उ हमरा से मिले खातिर बेयाकुल बाड़े. जवने भेस में होइहे उनका के साथे लेके हमरी फूलवारी में पिछुवारी से आ जइहे. आवे के पहले बिलाई के बोली बोलिहे. हम सचेत होखे पहरा पर के सैनिक के कवनो बहाना बना के कतो भेजि देइब.\nलउड़ी राजन की लगे चोहँपलि. राजकुमारी के सनेसा दिहलसि. सनेसा पढ़ते राजन के गाल सचहू के लाल गुलाब हो गइल. राजन खिलखिलाये लगले. अधीर होत कहले हम रनिवास में चले के तेयार बानी, तू आगा राहि देखाव, हम तोहरी पाछा चलब. लउड़ी चोर दरवाजा से राजन के लिया के आइल आ उनका के तिलस्मघर में ले जा के बइठा लिहलसि. बाकिर चमाइन से कहीं ढ़ीह छिपेला. राजन के गुप्तचर बजारी में घूमत धरा गइले स. बड़ी मार पिटइले. कोड़ा के मारि से देहि घवाही हो गइल. कहरत-कहरत सज्जी बाति उगिल दिहले. राजन के तिलस्म घर से गिरफ्तार क के सैनिक राजदरबार में पेश कइले. सिक्कड़ में बन्हाइल अपनी राजकुमार के देखि के गुप्तचरन के आंखि में आंसू आ गइल. ओन्हनी के मन में बिद्रोह जागि गइल. जे से कमर में खोसल लुकवावल हथियार पर हाथ चलि गइल. बाकिर राजन कुछउ करे खातिर अपना गुप्तचरन के मना क दिहले.\nएही बीच लउड़ी लउकल. जवन देवालि के आड़ में से लाल रूमाल कई तोर फहरवलसि. राजन लाल कपड़ा के मरम बूझि गइले. गरदन कटि जाऊ, खून निकलि जाऊ भा चाहे जान चलि जाऊ, भेद नइखे खोले के. राज के राज रखे के बा. प्रेम में पागल राजन राजकुमारी के मरम बूझि के सज्जी पचा गइले. अपनी सफाई में राजदरबार में कुछ ना कहले. राम-रहिम कुछ ना जनवले. जेकरा से एतना परेम करत रहले ओकर भरल सभा में बेइज्जती कइसे करते. राजकुमारी पर कवनो अक्षरंग ना लगावल चाहत रहले.\nराजन के मुँह ना खोलला के कारन चोरी के जुर्म में आ दोसर राजकुमारी के आन-बान-शान में अनभल विचार रखला खातिर फांसी के सजा सुना दिहल गइल. अपने जान पर खेलि के राजन हमरी इज्जत पर आंच ना आवे देले ह. सचहू के राजन हमसे परेम करताडे़. एतना सोचि के राजकुमारी ललिता के दिन के चैन राति के नीनि हराम हो गइल. भूखि पियास हवा में उड़ि गइल. इहे हालि जेल के कोठरी में बन्द राजन के रहे. उहो ओही तरे तड़पत कलपत रहले. आगि दूनू ओरि बराबर लागल रहे बाकिर कवनो ऊपाई ना सूझत रहे. दूनू जाना बिना पानी के मछरी लेखा छटपटात रहले. सांच परेम में ईसर बसेले. मुँह चिरले बाड़े त खाना दिहे. भगवान पर भरोसा क के दूनू जाना चुपाइल रहे लोग कि समय बलवान होला. जवन होई नीक होई.\nगुप्तचरन के पता चलल कि उनकर राजकुमार राजन के सीतापुर के सैनिक गिरफ्तार क के जेल में डाल देले बाड़े त उ पहाड़पुर के राजा शेर सिंह के पास खबर पहुँचवले स. शेर सिंह एतना खबर पाके विचलित ना भइले तुरते अपना लाव लश्कर के साथे सीतापुर खातिर कूच क दिहले. ओने शेर सिंह अपना लाव लश्कर के साथे कूच कइले. ऐने राजन के फाँसी पर चढ़ावे खातिर सीतापुर के सैनिक काल-कोठरी में से निकालि के फांसी घर में ले के चलले स. राजन के कटले खून ना. उनका तीनों त्रिलोक लउके लागल. इ का हो गइल. मउअति के सदेहे देखि के राजन इचिको विचलित ना भइले. पेयार में परान तेयागे के हुलास में सज्जी दुख भुला गइले. उनका मन में कवनो मलाल ना रहे. आगा बढ़ते राजन के लउड़ी लउकल. जवन पतुकी लिहले ठाड रहे. आंखि से आंखि मिलते लउड़ी पतुकी पटकि के फोड़ि दिहलसि. पतुकी में किसिम किसिम के चीजु रहे जवन जमीन पर जहे-तहे छितरा गइल. राजन पतुकी के तमाशा देखि हैरान हो गइले. जवन राजकुमारी कुछ दिन पहिले कहाव भेजववले रहली कि गरदन कटि जाई राज जनि खोलिह, उहे राजकुमारी आजु कहतारी कि भंडा फोड़ि द. पतुकी जबरी फोड़ला के इहे मतलब होला. एकर मतलब इज्जत मरजाद सज्जी तेयागि के राजकुमारी के आपन लाज शरम से हटि के हमरा से पेयार करऽताड़ी ना त हमरी जान के चिन्ता काहे करीती. सच्चा पेयार में आग-पाछ कुछ ना लउकेला.\nएतना राजन सोचते रहले कि सैनिक फांसी के तख्ता पर चढ़ा दिहले. आंखि पर करिया कपड़ा बन्हला के बाद केहू बहुत मोलायमें से पूछल. मरे के पहिले आपन आखिरी इच्छा बता द. राजन एही मोका के ताक में रहले. बे आग-पाछ सोचले सटाक से कहले. ”हमार इच्छा हर हाल में पूरा करे के पड़ी. राजकुमारी ललिता से हमार विआह करा द जा.“\nराजन के बाति सुनि जल्लाद गरजि के बोलल. ‘हरे चोर, तोर एतना मजाल ? रूक-रूक तोर राजकुमारी से बिआह करावऽतानी.’ एतना गाभी मरला के बाद जल्लाद सेनापति के बोलावे के सनेसा सैनिक से भेजवा दिहलसि. सेनापति फांसी घर में अइले. राजन से सवचले. का बाति ह. राजन सेनापति से उहे बाति दोहरवले कि ‘राजकुमारी ललिता से हमार बिआह करा द. मरे के पहिले हमार इहे एगो इच्छा बा.’ राजन के बाति सुनि सेनापति तड़कि के बोलले. एतना शब्द निकाले के पहिले तोहार जीभि काटि लिहल जाई. आपन औकात देखु.\nसेनापति के बाति सुनि राजन विहस के हँसले. कहले जीभि काटे के सजाई देबे के अधिकार राजा के होला अउर केहू के ना. ”हम सीतापुर राज के सेनापति बोलतानी. सेनापति के बाति सुनि राजन बोलले.“ काहे अनर्थ करे पर लागल बानी. बनलो काम काहे बिगाड़तानी. आप राजा साहब के बोलवाई. नेयाय के देवता के सोझा हम आपन दुख सुनावल चाहतानी. हारि पाछि सेनापति राजा के लगे दूत भेजले कि फरियादी फांसी से पहिले कवनो बाति बतावल चाहता. रउरा आई आ फरियादी के फरियाद सुनी.\nराजन फांसी के तख्ता पर चढ़ल रहले. उनकर मुँह करिया कपड़ा से बान्हल रहे. राजा के आवते जल्लाद बतवलसि कि राजा साहेब आ गइल बाड़े. कैदी आपन फरियाद करो. जल्लाद के कहला के मोताबिक राजन सबसे पहिले राजा के प्रणाम कइले. कहले हम रनिवास में अपना मन से ना आइल रहली. लउड़ी के बोला के पूछी हम राजकुमारी के बोलवला पर अइली. सांच पूछी त राजकुमारी हमरा से आ हम राजकुमारी से प्रेम करीला. राजमहल में हमके बड़ी पेयार से रखले रहली ह. अइसना में नेयाय इ कहाई कि राजकुमारी ललिता के हमरा से बिअहि दी. काहे से कि हमहू पहाड़पुर के राजा शेर सिंह के बड़ लड़िका राजकुमार राजन हईं.\nसीतापुर के राजा सुन्दर सिंह शेर सिंह के नाव सुनि के पेड़ का पतई अस कांपे लगले. जइसे उनकर सिंहासन डोले लागल. अस्थिर होत मने मने विचरले. बात सही बा. एगो राजकुमार चोरी के नीयत से राजमहल में ना आई जरूर कुछ दाल में काला बा. तब्बे राजन एतना दिन रनिवास में टिकल रहले ह ना त सांझ विहान में चोर-चोर हल्ला हो गइल रहित. दोसर बाति इ बा कि शेर सिंह हमरी हर दुख में कामे आइल बाड़े. कई हाली दुश्मन के हमला पर धन-बल से हमार मदद कइले बाड़े. जब राज में अकाल पड़ल रहे त शेर सिंह अनाज पानी-लवना-लकड़ी से हमरी प्रजा के मदद कइले रहले. नेकी कइसे भुला जाईं. एतना बाति सुन्दर सिंह सोचि के रनिवास की ओरि जाये लगले कि सांच बाति के राजकुमारी से पुरवासा करवा ली. तबले दूत आके सनेसा दिहलसि कि पहाड़पुर के राजा शेर सिंह मिले आ रहल बाड़े. फेरू का राजकुमार राजन के सम्मान के साथ राजदरबार में लिआवल गइल आ शेर सिंह के अगुवानी खातिर मारे जे ढ़ोल-तासा दुदुंभी बाजे लगल. नगाड़ा के शोर से राजमहल अबंज हो गइल. मारे से फूल इत्र के बरसात होखे लागल. बिआह अस तेयारी से राजमहल चहल पहल के खिलखिला गइल.\nराज साड़ी घर, चौक कटरा, बलिया-277001, फोन 05498-220655\nOne thought on “उ बोलवले रहली”\nराज गुप्त जी के कहानी बहुते मजदार बा .राज्गुप्त जी के बहुत -बहुत धन्यवाद .


जलगांव अउऱ सांगली, 03 अगस्त (वार्ता) जलगांव नगर निगम खातिर भइल चुनाव में कांग्रेस आ राकांपा के सूपड़ा साफ करत भाजपा 75 सीज में से 57 सीट जीत लिहलसि.\nएहिजा पिछला बेर खानदेश विकास अघाडी के जीत मिलल रहुवे आ शिव सेना के पूर्व मंत्री अउर नेता सुरेश दादा जैन पिछला 35 बरीस से सत्ता में काबिज रहलें. शिवसेना के महज 15 सीट आ एमआईएम के तीन सीट पर जीत भइल बा. राष्ट्रवादी कांग्रेस पार्टी अउर कांग्रेस पार्टी के एकहू सीट नइखे भेंटाइल. जबकि कांग्रेस आ राकांपा मिल के चुनाव लड़ल रहलें.\nजलगाँव में भाजपा के बड़का नेता एकनाथ खड्से के बहुते प्रभाव बा आ ओकर असर साबितो हो गइल.\nसांगली-मिराज-कुपवाड नगर पालिका खातिर भइल चुनावो में भाजपा जीतल बिया. एहिजा भाजपा के 78 में से 41 सीट पर जीत मिलल बा आ शिवसेना के एकहू सीट नइखे भेंटाइल.\nसांगली नगरपालिका एह चुनाव से पहिले ले कांग्रेस-राष्ट्रवादी कांग्रेस पार्टी के गढ़ मानल जात रहुवे. एहिजा कांग्रेस के 20 गो आ राष्ट्रवादी कांग्रेस पार्टी के 15 गो सीट पर जीत भइल बा. शिवसेना एहिजा 57 सीट पर चुनाव लड़ले रहुवे बाकिर भेंटाइल एकहू ना.\nदू गो सीट दोसरा लोगन के भेंटाइल बा.


प्रयोगकर्ता वार्ता:Bhimavarapu25 - विकिपीडिया\nस्वागतम्! नमस्कार Bhimavarapu25 जी, भोजपुरी विकिपीडिया पर राउर बहुत स्वागत बा!\nBhimavarapu25 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,747 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Bhimavarapu25&oldid=625893" से लिहल गइल\nएह पन्ना पर आखिरी बेर संपादन 24 सितंबर 2018 के 05:01 बजे भइल रहल।


भोजपुरी फिल्म में गोधन – Anjoria\nदेश के बाकी हिस्सा में भाई दूज कहाये वाला पर्व बिहार, यु. पी. में गोधन के नाम से जानल जाला. एह पारंपरिक पर्व के दर्शन पहिला बेर कवनो फिलिम में होखे जा रहल बा आ ओह फिलिम के नाम ह ‘‘सैंया डराइवर बीबी खलासी’. निर्देशक अंजनी कुमार के एह फिल्म में गोधन के गीत खस तौर पर राखल गइल बा. जवना के परदा पर भोजपुरी अभिनेत्री रिंकु घोष गावत लउकीहें.\nफिल्म में रिंकु घोष, अनुज गुप्ता, अवधेश मिश्रा आ कुणाल सिंह के खास भूमिका बा. आलवेज बी पॉजीटिव पिक्चर्स के बैनर तले बनल एह पारिवारिक फिलिम के प्रदर्शन 11 नवम्बर से पूरा बिहार में होखे जा रहल बा.


भाजपा के नेता लोग के रेटिंग होखत बा – Anjoria\nरामचेला आज सबेरे बाबा लस्टमानंद के लगे अइले आ आवते बोलले, बाबा हो, अबकी चुनाव में तऽ कांग्रेस गइल. भाजपा के पक्का चांस बा.\nउनका पहिले गांव के कई लोग बाबा से इहे कहले रहे. बाबा उबिया गइले. उनहुं के मन में झक उठ गइल. ई का मामला बा कि ‘ना सूत ना कपास आ जोलाहन में लाठा लाठी.’ अबहीं चुनाव के तारिखो ना आइल आ लागल लोग भाखे. बाबा के मन में ना जाने का आइल, कहले, हो रामचेला, जानऽ तारऽ भाजपा में प्रधानमंत्री के कंडीडेटन के लिस्ट बन रहल बा. ई अलग बात हऽ कि लिस्ट बनते मारा मारी, गारा गारी शुरू हो गइल बा. पार्टी तऽ तहरे अइसन मान लेले बिया कि अबकी ऊ जीत जाई एही से सब सीनियर नेतवा जे बाड़े सन अपना के प्रधानमंत्री के लायक बूझ्ऽतारे सन. पार्टी में बड़ा संकट आ गइल बा. हर केहुए मुंह उठवले चलल आवऽता कि हमरा के पीएम बनावऽ ना तऽ हम अलगा भइनी. अब बड़ा कठिन हालत हो गइल बा. एही से जइसे इम्तहान में होला ओसहीं आइडिया तैयार कइल गइल कि सब कंडिडेट के रेटिंग कइल जाई. माने कि, सबके रेट तैयार होई कि केकरा के केतना नम्बर दिहल जाउ. ओह में सबके एगो नम्बर दिहल गइल बा. इहो तय कइल बा कि जबले पार्टी कवनो कंडीडेट ना घोषित करी तबले सब केहु के ‘पी एम इन वेटिंग’ मान लिहल जाई. अब लिस्ट तैयार हो गइल बा आ कुछ शुरुआती नांव बा – लालकृष्ण आडवाणी, नरेंद्र मोदी, राजनाथ सिंह, नितिन गडकरी, अरुण जेटली, सुषमा स्वराज, वैंकया नायडू वगैरह. ई सब नांव के ले के भारी विवाद बा आ मोदी जी के लेहले सब केहु लिस्ट में अपना नम्बर पर खिसियाइल बा. ई बात जब राजद के नेता लालू भइया से पूछल गइल, तऽ ऊ कहले, भाग बुड़बक, रेलवे अस एक आदमी के आर ए सी में डाल दऽ आ बाकी लोग के वेटिंग में डाल दऽ. मामला ठीक हो जाई.\nउनकर बात सुन के रामचेला चुप हो गइले. ई ना बतवले कि बाबा के बात उनका परतियाइल कि ना.\nसावधान, कुकुरन में आदमी के गुण आवऽता


यूपी के योगी राज में चार लाख नवहियन के सरकारी नौकरी – टटका खबर\nटटका खबर, सोमार, जेठ अन्हरिया द्वादशी, 2078 विक्रमी\nकाल्हु अतवार का दिने यूपी के मुख्यमंत्री योगी आदित्यनाथ जी जानकारी दिहनी कि सभका सहजोग से कोरोना पर काबू पवला का साथही राज्य में एह कोरोना कालखण्ड में सरकार अपना आर्थिक गतिविधियन के सफल संचालन कइले बिया, पिछला चार बरीस में करीब चार लाख नवहियन के सरकारी नौकरी दीहल गइल बा. सगरी चयन परीक्षा नियमन के पालन करत तय समय से करावल गइल आ बाना कवनो भेदभाव के योग्य उमीदवारन के नियुक्ति कइल गइल.\nराज्य सरकार के प्रवक्ता वतवले कि बेसिक शिक्षा परिषद के 31,277 सहायक अध्यापक, राजकीय माध्यमिक विद्यालयन के 3,317 सहायक अध्यापक, सिंचाई अउर जल संसाधन विभाग में 1,438 अवर अभियन्ता, परिषदीय प्राथमिक विद्यालयन के लगभग 37,000 सहायक अध्यापक, सिंचाई अउऱ जल संसाधन विभाग के 3,209 नलकूप चालक, आयुष विभाग में 1065 आयुर्वेद/होम्योपैथिक चिकित्सा अधिकारी, राजकीय माध्यमिक विद्यालयन के 436 प्रवक्ता आ सहायक अध्यापक वगैरह के एह दौरान नियुक्ति दीहल गइल बा.\nकाल्हु महाराष्ट्र में छत्रपति शिवाजी महाराज के राज्याभिषेक के 348वीं जयन्ती धूमधाम से मनावल गइल. सरकारो अपना जिला परिषदन, प्रखण्ड परिषदन, आ ग्राम पंचायतन के निर्देश दिहले रहुवे कि एह दिन के शिव स्वराज दिन का नाम से मनावल जाय. भाजपो एह दिन के उत्साह से मनवलसि आ शिवाजी महाराज के मुर्ति के अभिषेक कइलसि.6जून 1674 का दिने विदेशी मुगल शासकन के हरावे वाला शिवाजी महाराज के हिन्दू राष्ट्र के छत्रपति का तौर पर राज्याभिषेक भइल रहुवे.\nउत्तर प्रदेश में कोरोना के कहर लगातार घटत गइला का बाद सोमार से 71 जिलन से कोरोना कर्फ्यू पूरा हट जाई आ अब सिरिफ मेरठ, लखनऊ, सहारनपुर, आ गोरखपुर जिलन में कोरोना कर्फ्यू चालू रह गइल बा.\nउत्तरी अफगानिस्तान में तालिबानी आतंकवादियन आ अफगानिस्तानी सैनिकन का भइल गोलीबारी में आतंकवादी 14 गो सैनिकन के जान लेलिहले आ 37 गो सैनिकन के बंधक बना लिहले स. इलाका में अउरी सैनिक भेजल गइल बाड़ें हालात के मुकाबला करे आ बंधक सैनिकन के छोड़वावे खातिर. तालिबानी आतंकी फारयाब प्रांत के कैसर जिला में शनीचर रात एगो पुलिस स्टेशन पर ई हमला कइले रहलें.\nउत्तर प्रदेश पुलिस के स्पेशल टास्क फोर्स ठाणे पुलिस का सहयोग से आजमगढ़ के निजामाबाद इलाका के फरिहा गाँव के रहेवाला एगो शातिर लुटेरा उमर के गिरफ्तार क के आजमगढ़ ले आवत बाड़ें.\nजौनपुर के केराकत कोतवाली इलाका में भइल एगो सड़क हादसा में एगो बोलेरो से धक्का लगला का चलते साइकल से जात दू आदमी घवाहिल हो गइलें जवना में से एक आदमी के बाद मे मौत हो गइल.\nसारण जिला के छपरा निवासी आ देश के पहिलका राष्ट्रपति रहल राजेन्द्र प्रसाद के विशेष सलाहकार रहल आचार्य डॉ. कात्यायन प्रमोद पारिजात शास्त्री के निधन अतवार का दिने ढेर दिन बीमार रहला का बाद 89 बरीस का उमिर में हो गइल.\nमिर्जापुर के कछवा इलाका के सुक्खु गाँव के एगो शराबी छोटमोट बात पर शनीचर रात अपना बेटा के कुदारी से काट के जान ले लिहलसि.\nजौनपुर के महराजगंज इलाका के बैरमा गांव में एगो बारात का दौरान एगो खेत के किनारे बान्हल बाँस बल्ली गिर गइला का बाद भइल झगड़ा में पांच जने घवाहिल हो गइले. गाँव में पुलिस तैनात कइल गइल बा. एगो दोसरा खबर में जौनपुर जिला के एगो गाँव में जयमाल के रस्म का बाद दुलहिने फरार हो गइल. रात भर खोजला का बाद ऊ गाँवे के एगो नवही का घर में लुकाइल मिलल. पुलिस ओह नवही आ ओकरा बाप के गिरफ्तार क लिहलसि आ घंटन पंचायत का बाद बिआह के बाकी रस्म पूपा करवा दिहलसि.\nभदोही जिला के ज्ञानपुर कोतवाली इलाका कंसापुर कांसीराम आवासीय कालोनी के तार गो नवही एगो स्कूटी पर सवार हो को स्टंट करत रहलें जब तेज रफ्तार स्कूटी बेकाबू हो के एगो पोखरा में गिर गइल. एगो नवही के त जोन चल गइल बाकिर तीन गो गाँव वाले बचा लिहले.\nTags: अफगानिस्तान, आजमगढ़, उत्तर प्रदेश, कोरोना, छत्रपति शिवाजी महाराज, जौनपुर, भदोही, मिर्जापुर, सरकारी नौकरी, सारण\n«« योगी का जन्मदिन पर विघ्न संतोषियन के एजेन्डा\nकपटी, कामचोर, भठियारा, मुनाफाखोरन के अरमान पर पानी पड़ल »»


टटका खबर,7फरवरी 2017, मंगल – टटका खबर\nचारा घोटाला में सजा पा चुकल आ राजद गोल के अध्यक्ष लालू प्रसाद यादव यूपी विधानसभा चुनाव में काल्हु से अपना दामाद के प्रचार क के समाजवादी गोल ला प्रचार करे के शुरुआत करीहें. जान जाईं जे बिहार में लालू के गोल का साथे सरकार चलावा वाला नीतीश कुमार एह चुनाव में कवनो गोल के प्रचार ना करे के एलान कइले बाड़न.\nउत्तर प्रदेश के विधानसभा चुनाव शांति से आ बिना पक्षपात के करावा खातिर केन्द्रीय बलन के 846 कंपनी के तैनाती कइल जाई. 11 फरवरी के होखे वाला 73 सीट के चुनाव में एह बल के इस्तेमाल कइल जाई. एही में कुछ कंपनियन के उत्तराखंडो भेजल जोई बाकि बाद में यूपी के तिसरका दौर के चुनाव में उत्तराखंड गइल टुकडियन के वापिस बोला लीहल जाई. एक सौ कंपनी महिला बल के रही. एकरा अलावे यूपी के सशस्त्र पुलिस – पीएसी – आ नागरिक पुलिसो के तैनाती कइल जाई.\nमिर्जापुर के शहर कोतवाली इलाका में चुनार जक्शन के लगे समसपुर गांव का सोझा रेल लाइन पार करत एगो आदमी ट्रेन के चपेटा में आ के कटा गइल आ ठाँवे प ओकर मौत हो गइल.\nअखिलेश अपना नया संघतिया राहुल संगे 11 फरवरी का दिने प्रधानमंत्री नरेंद्र मोदी के संसदीय क्षेत्र वाराणसी में आपन चुनावी रोड शो करीहें.\nसमाजवादी गोल सपा के संरक्षक मुलायम सिंह यादव के छोटकी पतोहु अपर्णा यादव अपना बयान से सगरी सपा के जान साँसत में डाल दिहले बाड़ी. सरोजनीनगर विधानसभा क्षेत्र से उम्मीदवार अपर्णा यादव सोमार का दिने दीहल एगो इंटरव्यू में कह दिहली कि आरक्षण आर्थिक आधार पर होखे के चाहीं जेहसे गरीब सवर्णो के एकर फायजा मिल सके. जाति का आधार पर दीहल जाए वाला आरक्षण खतम होखे के चाहीं.\nदेवरिया जिला के रामपुर कारखाना इलाका में 38 किलो गांजा बरामद करत दू गो मेहरारुवन के गिरफ्तार क लीहल गइल बा.\nमऊ के मोहम्मदाबाद गोहना इलाका के करहा बाजार का नियरा सडक हादसा में मोटरसाइकिल सवार एगो नवही के मौत हो गइल. ओकरा मोटरसाइकिल के एगो ट्रक धक्का मार दिहलसि. हादसा का बाद ट्रक ड्राइवर फरार हो गइल,\nमिर्जापुर के लालगंज इलाका में एगो पिकप मोटरसाइकिल के धक्का मार दिहलसि जवना से मोटरसाइकिल सवार बांमी गांव के एगो नवही के मौत हो गइल. ऊ वाराणसी में काम करत रहे आ ओहिजे जात रहल.\nरोहतास जिला के डेहरी नगर इलाका के पाली रोड प एगो रेडीमेड दुकान में गाहक बनि के आइल बदमाश असलहा देखा के पचास हजार के नकदी आ कपड़ा लूट ले गइले सँ.\nसोनभद्र जाला के पिपरी इलाका में भइल हादसा में खाड़पाथर रेणुकूट के रहे वाला एगो होटल मालिक के मौत हो गइल. रनटोला जंगल का लगे सामने से आवत एगो गाड़ी ओकरा मोटरसाइकिल के धक्का मार दिहलसि.\nपूर्वी चंपारण जिला के मधुबन इलाका में सोमार का दिने आइल एगो बारात में खुशी में कइल फायरिंग से तीन जने घवाहिल हो गइलें.\nसिवान जिला में सोमार का दिने अपराधियन के पौ बारह रहल. बसंतपुर इलाका में भोपतपुर पंचायत के मुखिया रहल मैनेजर पड़ित के धमई नदी प कोड़र पुल के नियरा गोली मार दीहल गइल. रघुनाथपुर इलाका के फुलवरिया गांव में आदमपुर के एगो शिक्षक के गोली मार दीहल गइल. दरौंदा इलाका में आजु मंगल का दिने एम.एच.नगर इलाका के पकड़ी पंचायत के मुखिया आ उनुका चचेरा भाई के गोली मार गीहल गइल. चारो जने के ठाँवे प मौत हो गइल.\nTags: अपर्णा यादव, आरक्षण, चंपारण, देवरिया, मऊ, मिर्जापुर, मुलायम सिंह यादव, रोहतास, लालू यादव, विधानसभा चुनाव, सिवान, सोनभद्र


पाकिस्तान अजबे देश हऽ, करीब करीब सब कुछ नकलिये बावे. सरकार लोकतंत्र के बतावल जाला बाकिर असल में हऽ ना. सरकार आईएसआई का लगे बा. आईएसआई तालिबान का लगे बा. तालिबान केकरा लगे बा, एह पर खोज जारी बा. खैर, मसला ई बा कि पाकिस्तान के राष्ट्रपति कहलन कि उनुका के भारत के विदेश मंत्री फोन कर के हड़कवलन. बाद में पता चलल कि ऊ कवनो नकली प्रणव मुखर्जी रहुवे, असली वाला कहतारें कि हम त बाते ना कईनी.\nफोन तक ले नकली होखे लागल बाड़े पाकिस्तान के. पाकिस्तान में कब कहवां का हो जाये, कुछ पता ना चले. जईसे बतौर बेनजीर के पति ऊ जरदारी राष्ट्र के पति बन गईलन. पहिले मुशर्रफ फ्लाप जनरल रहुवन बाद में टाप नेता हो गईलन. उनुका के असली जनरल मानल जाव भा नकली नेता, अबहीं ले क्लियर नईखे भईल. खैर, नकली फोन वाला एह पाकिस्तानी टेकनीक के कुछ धाँसू इस्तेमाल एह तरह से हो सकेला :-\n१. जवना कांग्रेसी नेता के डरवावे के होखे ओकरा के शिवराज पाटिल बन के फोन कइल जाव आ पुछल जाव कि अगिला लोकसभा चुनाव में रउरा इलाका में प्रचार करें आ जाईं का?\n२. भाजपा के मुख्तार अब्बास नकवी के डरवावे के होखे त उनुका से लिपस्टिक एसोसियेशन का नकली प्रतिनिधि बन के बात करे के चाहीँ आ पुछे के चाहीं कि भारत में मिले वाली लिपस्टिकन पर आपन प्रतिक्रिया दीं. नकवी साहब के लिपस्टिक का राष्ट्रनिर्माण में योगदान विषय पर आयोजित सेमिनार के मुख्य वक्ता बने के नकली निमन्त्रणो भेजल जा सकेला.\n३. सीनियर चोरन के लोकल थानेदार बनके फोन कईल जा सकेला आ धमकावल जा सकेला कि हर हफ्ता दिहल जाये वाली रकम में बढ़ोतरी करऽ. बाकिर डर बा कि एह धमकी से कहीं चोर सांचहूं मत डर जाव. असली थानेदार त चोरन से अदबे से बात करेले.\n४.शेयर कारोबारियन के डरवावे खातिर बतौर किडनैपर फोन कईल जा सकेला कि हतना रुपया रख जा ना त किडनैप कर लिहल जईबऽ. बाकिर एह धमकी में खतरा ई बा कि कि कहीं ऊ अपनहीं मत कह देव कि भईया किडनैप करिये लऽ. शेयर में घाटा लगला का बाद उधारी देबेवाला अतना परेशान कर दिहले बाड़न सन कि किडनैपे हो गईल बढ़िया लगत बा. एह धमकी का बाद त सांचहूं किडनैप करे के पड़ी.\nचलीं, पाकिस्तान से केहू फोन कईले बा. बतावत बा कि नेता ऊ भलहीं नकली होखो डाकू असली हऽ.


छा गइले राकेश मिश्रा – Anjoria\nबिहार के चर्चित गायक राकेश मिश्रा बतौर नायक अपना पहिलके फिलिम ‘प्रेम दिवानी’ से छा गइले. अब एकरा के राकेश मिश्रा क जादूए कहल जाई जे ई फिलिम ‘प्रेम दिवानी’ सबका के आपन दिवाना बनावत लगातार चउथा हफ्ता में चलत बिया. निर्माता डाक्टर सुनील के कहना बा कि ऊ जानता रहलें कि बिहार में राकेश मिश्रा के बहुते क्रेज बा आ लोग उनुका के परदा पर देखल चाहत बा. अपना एह प्रयोग के सफलता से डा॰ सुनील बहुत खुश बाड़े.\nफिलिम के निर्देशक दिनेश यादवो के कहना बा कि राकेश मिश्रा बहुते आगे जइजें. संगीत कंपनी वेब पर जारी एह फिलिम के संगीतो अपना सफलता के धुम मचवले बा.


भोजपुरी विशेष – राष्ट्रपति राजेंदर बाबू सुख-दुख के बारे में अपना पत्नी के का लिखले बाने पढ़ीं\nधर्मपत्नी श्रीमती राजवंशी देवी के साथ राष्ट्रपति राजेंद्र प्रसाद.\nराजेंदर बाबू गांधी जी से संपर्क में आइला के बाद राजनीति में अइले. ओकरा पहिले उ बहुत मेधावी छात्र रहले. आगे बहुत कुछ बने के संभावना रहे. फेर भी सुख दुख के बारे में उनकर नजरिया बहुत साफ रहे. इ बात उनकर ये चिट्ठी में साफ दिखेला. खास बात इ रहे कि उनकर भोजपुरी में लिखल चिट्ठी से ये भाषा के प्रति उनकर लगाव भी साफ होता.\nLast Updated: December 4, 2020, 4:14 PM IST\nतीन दिसंबर के राजेंदर बाबू के जयंती रहे. उहां के जयंती प उहां के अनेक तरीका से इयाद कइल जाला. हर साल. एह साल भी कइल गइल. मोटा तौर पर उहां के राजनीतिक योगदान, सादगी, ईमानदारी, भारतीय राजनीति में उहां के जोगदान प बात होला. एह कुल से परे राजेंदर बाबू के एगो पहचान आपन माईभाषा भोजपुरी से बेपनाह प्यार करेवाला भाषाप्रेमी के भी रहे. उहां के भोजपुरी से जुड़ल अनेक कहानी बा. भोजपुरी के पहिलका सिनेमा बनवावे में उहां के भूमिका सभे केहू जानेला. उहें के प्रयास से विश्वनाथ शाहाबादीजी हे गंगा मइया तोहे पियरी चढ़इबो फिलिम में पइसा लगावे के तइयार भइल रहीं आ भोजपुरी के पहिलका सिनेमा बन सकल रहे.\nएह तरह से अनेक किस्सा उहां के जीवन से जुड़ल बा, जे बतावेला कि उहां के भोजपुरी से केतना लगाव रहे. कहल भी जाला कि उहां के आधिकारिक बातचीत छोड़ के, अधिकतर भोजपुरी ही बोलत रहीं. केहू के बारे में अगर जान जात रहीं कि भोजपुरी भाषी हवें त फेरू भोजपुरी के अलावा दोसर भाषा में ना बतियावत रहीं. उहां के भोजपुरी प्रेम के एगो बड़ झलक उहां के चिट्ठियन में दिखेला. उहां के अपना घरे जेतना चिट्ठी लिखत रहीं, सब भोजपुरी में ही रहत रहे. उहां के जयंती के बहाने जब लगातार उहां के बारे में बात चल रहल बा त नमूना रूप में एगो चिट्ठी पढ़ल जा सकत बा, जे उहां के आपन धर्मपत्नी राजवंशी देवी के नावें लिखले रहीं. ई पत्र उहां के कलकत्ता से लिखले रहीं. जब वकालत छोड़ के राष्ट्रसेवा में आवे के मन बनवलीं त आपन पत्नी के नावें चिट्ठी लिखलीं. ई उहे चिट्ठी ह. एह चिट्ठी के उहां के लईका मृत्युंजय बाबू, जे बाद में राज्यसभा सदस्य बनुवीं, आपन किताब में छपले बानीं. उहवें से साभार लेबल जा रहल बा.\nभोजपुरी में ये भी पढें : मकइया रे तोर गुन गवलो ना जाला\nराजेंदर बाबू के चिट्ठी\nआज कल हमनी का अच्छी तरह से बानीं. उहां के खैर सलाह चाहीं, जे खुसी रहे. आगे एह तरह के हाल ना मिलल, एह से तबिअत अंदेसा में बाटे. आगे पहिले-पहिल कुछ अपना मन के हाल खुल कर के लिखे के चाहत बानी. चाहीं की तु मन दे के पढि के एह पर खूब विचार करिह अउर हमरा पास जवाब लिखिह. सब केहु जानेला कि हम बहुत पढनी, बहुत नाम भइल, एह से हम बहुत रोपेया कमाईब, से केहु के इहे उम्मेद रहेला कि हमार पढल-लिखल, सब रोपेया कमावे वास्ते बाटे. तोहार का मन हवे से लिखिह. तू हमरा के सिरिफ रोपेया कमावे वास्ते चाहेलू कि कउनो काम वास्ते? लडकपन से हमार मन रोपेया कमाये से फिर गइल बाटे अउर जब हमार पढे में नाम भइल त कबहीं इ उमेद ना कइलीं कि इ सब रोपेया कमावे वास्ते होत बाटे.एही से हम अब अइसन बात तोहरा से पूछत बानी कि जे हम रोपेया ना कमाईं त तूं गरीबी से हमरा साथ गुजर कर लेबू कि ना? हमार तोहार संबंध जनम भर के खातिर बाटे. जे हम रोपेया कमाईं तबो तू हमरे साथ रहबू? ना कमाई तब्बो हमरे साथे रहबू. बाकि हमरा इ पूछे के हवे कि जो ना हम रोपेया कमाईं त तोहरा कवनो तरह के तकलीफ होई कि नाही. हमार तबियत रोपेया कमाये से फिर गइल बाटे. हम रोपेया कमाये के नइखी चाहत. तोहरा से एह बात के पूछत बानीं कि इ बात तोहरा कईसन लागी. जो हम ना कमाइब त हमरा साथ गरीब लेखा रहेके होई. गरीबी खाना, गरीबी पहिनना, गरीब मन कर के रहे के होई. हम अपना मन में सोचले बानीं कि हमरा कउनो तकलीफ ना होई बाकि तोहरा मन के हाल जान लेबे के चाहीं. हमरा पूरा बिषवास बाटे कि हमरा स्त्री सीता जी लेखा जइसे हम रहब ओइसहीं रहिहें. दूख में, सुख में हमरा साथे रहला के आपन धरम आपन सुख आपन खुसी जनिह. एह दुनिया में रोपेया के लालच से लोग मरल जात बाटै, जे गरीब बाटे सेहू मरत बाटे. जे धनी बाटै सेहू मरत बाटै. फिर काहे के तकलीफ उठावे.जेकरा सबुर बाटे, सेही सुख से दिन काटत बाटे. सुख—दुख केहू के रोपेया कमइले आ ना कमइले ना होला. करम में जे लिखल होला सेही सब होला.\nअब हम लिखे के चाहत बानी कि हम जे रोपेया ना कमाईब त का करब. पहिले त हम वकालत करेके खेयाल छोड देब. इम्तेहान ना देब. वकालत ना करब. हम देस के काम करे में कुल समय लगाइब. देस वास्ते रहना, देस वास्ते सोचना, देस वास्ते काम करना, इहे हमार काम रहि. अपना वास्ते ना सोचना, ना काम करना, पूरा साधू अइसन रहेके. तोहरा से चाहे महतारी से चाहे अउर केहू से हम फरक ना रहब. घरहीं रहब बाकिर रोपेया ना कमाईब. संन्यासी ना होखब. बाकि घरे रहि के जे तरह से हो सकी, देस के सेवा करब. हम थोडे दिन में घरे आइब त सब बात कहब. इ चिठी अउर केहू से मत देखइह. बाकि बिचार के जवाब जहां तक जलदी हो सके, लिखिह.हम जवाब वास्ते बहुत फिकिर में रहब.\nअधिक एह समय ना लिखब.\nआगे इ चीठी दस बारह दिन से लिखले रहली हवें. बाकि भेजत ना रहली हवें. आज भेज देत बानी. हम जलदिये घरे आइब. हो सके तो जवाब लिखिह. नाही त अइले पर बात होई. चिठी केहू से देखइह मत.\n18 मिरजापुर स्ट्रीट


टटका खबर (बुध, 12 अगस्त 2015) – टटका खबर\nभाजपा के परिवर्तन रथ के आजु बुध का दिने सोनपुर के हरिहरनाथ मंदिर में पुजा अर्चना कइके गृहमंत्री राजनाथ सिंह रवाना करइहें. नयागाँव टीसन पर उनकर एगो सभो होखे वाला बा आजु.\nसारण जिला के 27 गो निजी अस्पतालन में राष्ट्रीय स्वास्थ्य बीमा योजना के तहत मुफ्त इलाज के सुविधा देबे वाला करीब दू लाख पैंतीस हजार गरीब लोग के कार्ड बनावल गइल बा.\nएक हप्ता बंद रहला का बाद काल्हु मंगल का दिन से मुंबई जाए वाली पवन एक्सप्रेस के चलल फेरू शुरु हो गइल. पिछला हप्ता मध्यप्रदेश में भइल हादसा का बाद एह रुट के रेलगाड़ी बंद क दीहल रहली सँ.\nछपरा-सोनपुर रेल खंड के अम्बिका हाल्ट का लगे ट्रेन से गिरला का बाद एगो यात्री के मौत हो गइल. ओकर पहचान नइखे भइल आ लाश पोस्ट मार्टम खातिर भेज दीहल गइल बा.\nअपना घर के छत से उतरत घरी सीढ़ी पर से गोड़ बिछिल गइला का चलते सारण जिला के बेला पंचायत के उपमुखिया रह चुकल साठ बरीस के खैरुन निशा के मौत सोमार का दिने हो गइल.\nशिक्षकन के कमी दूर करे खातिर छपरा के जेपी विश्वविद्यालय के कॉलेजन में संविदा पर रिटायर्ड प्रोफेसर लोगन के बहाल करे के प्रक्रिया चलत बा. अबहीं अनेके काॅलेजन में कई विषय के शिक्षक हइए नइखन.\nसिवान के सांसद प्रवक्ता स्व. श्रीकांत भारतीय के परिवार के लोग मंगल का दिने एसपी सौरभ कुमार शाह से मिल के हत्यारा के नाम जाहिर करे के कहल.\nमऊ के एगो डाक्टर से पाँच लाख रुपिया के रंगदारी मांगे का आरोप में तीन गो नवहियन के गिरफ्तार कर लिहले बिया पुलिस. कुछ दिन पहिले ई डाक्टर ओह बदमाशन के डँटले रहलन जे उनका भतीजी के परेशान करत रहले सँ.\nवाराणसी के डीरेका परिसर का लगे एगो छात्रा के मौत हो गइल. ऊ अपना स्कूटी से सहेलियन संगे जात रहुवे जब सामने ट्रैक्टर देख घबड़ाहट में ऊ गलत साइड चल गइल आ ओकर माथा ट्रेक्टर ट्राली से टकरा के फाट गइल. चोट लगते ऊ गिर पड़ल आ माथा फटला का चलते ओकर मौत हो गइल बाकिर साथे जात सहेली बाँच गइली सँ.\nगंगा नदी में विदेशी सैलानियन के सैर करावे वाला क्रूज ‘राजमहल’ मंगल का दिने बनारस चहुँपल. एह पर सवार विदेशी सैलानी वाराणसी देखला का बाद चुनार खातिर रवाना हो जइहें. पर साल एह क्रूज के कछुआ सेंक्चुअरी से गुजरे के इजाजत ना मिलल रहुवे आ पर्यटकन के तब सड़क मार्ग से चुनार चहुँपावल गइल रहुवे.\nयूपी के मेडिकल काॅलेजन में शिक्षकन के कमी दूर करे खातिर अब संविदा पर रिटायर्ड शिक्षकन के बहाल कइल जाई. शिक्षकन के कमी का चलते अनेके काॅलेजन के मान्यता संकट में पड़ल बा एह घरी.\nआजु बुध का दिने जापान में अमेरिकी सेना के हेलीकॉप्टर संगे हादसा हो गइल आ ओह पर सवार चालक दल के सात जने घवाहिल हो गइले.\nजम्मू कश्मीर के अलगाववादी नेता यासीन मलिक के आजु बुध का दिने पुलवामा जाए से पहिले गिरफ्तार कर लीहल गइल.\nकांग्रेस के विरोध का चलते आजु बुधो का दिने राज्यसभा में कवनो काम ना हो सकल आ राज्यसभा के दिनभर खातिर स्थगित के देबे पड़ल.\nचलनी दूसे सूप के जेहमें बहत्तर छेद. मुद्दा के कमी से परेशान लालू आ नीतीश डीएनए के मुद्द ध लीहले बाड़े आ लगातार मोदी के घेरे का कोशिश में बाड़े. काल्हु लालू प्रसाद कहलन कि मोदी फूहर बोली बोलत बाड़न.\nअक्टूबर-नवंबर में होखे जात बिहार विधानसभा चुनाव में राजद आ जदयू सौ सौ सीट से चुनाव लड़ीहें आ चालीस सीट कांग्रेस के दीहल जाई. तीन गो सीट हो सकेला कि राकांपा के दे दीहल जाव. आजु बुध का दिने एह बात के एलान महागठबन्हन के तीनो दल मिल के कइले.\nगैर कानूनी तरीका से टेलीफोन एक्सचेज चलावे के आरोपी दयानिधि मारन के आजु बुध का दिने सुप्रीम कोर्ट से जमानत मिल गइल. सुप्रीम कोर्ट मद्रास हाई कोर्ट के फैसला पर रोक लगा दिहलसि जवना में दयानिधि के तीन दिन का भीतर समर्पण करे के कहल गइल रहुवे.\nगाजीपुर के दिलदारनगर इलाका में एगो रिटायर्ड जवान से असलहा देखा के पौने दू लाख रुपिया लूट ले गइलें कुछ बदमाश.\nराष्ट्रपति प्रणब मुखर्जी के पत्नी के हालत अबहियों गंभीर बनल बा.\nभारी हो हंगामा का बीच सुषमा स्वराज कांग्रेस के गाँधी परिवार पर हमला बोलत कहली कि क्वात्रोची आ एडरसन जइसन आरोपियन के देश से भगावे वाला परिवार आजु बेमतलब के सवाल उठावत बा. कहली कि ऊ कुछ गलत नइखे कइली.\nअपना ढोलकी चैनलन से कांग्रेस के संतोष नइखे होखत आ अब ऊ आपन अलगा चैनल बनावे चलावे का बारे में सोचत बिया. ओकर योजना बा कि जयहिंद टीवी के राष्ट्रीय चैनल में बदल देव. जयहिंद टीवी क केरल प्रदेश कांग्रेस कमेटी शुरु कइले बिया.\nबैडमिंटन के विश्व चैम्पियनशिप में बुध का दिने भारत के माथ खिलाड़ी किदांबी श्रीकांत इंडोनेशिया के तिसरका दौर में चँहुप गइले. महिला खिलाड़ी ज्वाला गुट्टा आ अश्विनी पोनप्पा के जुगल जोड़ीओ अगिला दौर में चहुँप गइल.\nबिकवाली का दबाव का चलते बुधो का दिन शेयर बाजार में गिरावट दर्ज भइल. सेंसेक्स में 354 अंक के आ निफ्टी में 113 अंक के गिरावट देखे के मिलल. देश के संसद के काम से नाराज बाड़े निवेशक. जीएसटी विधेयक राज्यसभा से पारित करावे पर विचार ना भइला से सभे निराश बा बाकिर कांग्रेस के देश के दशा दुर्दशा से कवनो असर नइखे पड़े वाला.


Hasua Ke Biyah Me Khurapi Ke Geet Echoing in Bengal Assembly Election 2021 Bhojpuri Spl: बंगाल में गूंजत बा हंसुआ के बियाह में खुरपी के गीत\nब्लैक फंगस का कैसे सामना करें कोविड से उबरे लोग? पढ़ें सरकार की एडवाइजरी\nBhojpuri Spl: बंगाल में गूंजत बा हंसुआ के बियाह में खुरपी के गीत\nई सभे जानेला कि लोकसभा के चुनाव राष्ट्रीय मुद्दा पर लड़ल जाला आ विधानसभा चुनाव के मुद्दा स्थानीय होला. ई फार्मूला बंगाल में उलट गइल बा. भाजपा आ सीपीएम-कांग्रेस-आईएसएफ जहां बंगाल में भ्रष्टाचार, तोलाबाजी, रंगदारी, परिवारवाद के मुद्दा पर ममता बनर्जी के घेरे के कोशिश कर रहल बाड़ी सन, ओही जा ममता बनर्जी महंगाई के मुद्दा पर आपन परचार शुरू कइले बाड़ी.\nLast Updated: March 9, 2021, 2:58 PM IST\nबंगाल विधानसभा चुनाव में ममता बनर्जी हंसुआ के बियाह में खुरपी के गीत गावत बाड़ी. तृणमूल कांग्रेस के प्रचार देख त इहे बुझाता. ई सभे जानेला कि लोकसभा के चुनाव राष्ट्रीय मुद्दा पर लड़ल जाला आ विधानसभा चुनाव के मुद्दा स्थानीय होला. ई फार्मूला बंगाल में उलट गइल बा. भाजपा आ सीपीएम-कांग्रेस-आईएसएफ जहां बंगाल में भ्रष्टाचार, तोलाबाजी, रंगदारी, परिवारवाद के मुद्दा पर ममता बनर्जी के घेरे के कोशिश कर रहल बाड़ी सन, ओही जा ममता बनर्जी महंगाई के मुद्दा पर आपन परचार शुरू कइले बाड़ी. रसोई गैस, डीजल-पेट्रोल के दाम में बढ़त के खिलाफ ऊ मोरचा खोल दिहले बाड़ी. सिलीगुड़ी आ कोलकाता के रैली में ममता के मुंह से खाली महंगाई के बात निकलल.\nईहो बात सांच बा कि बंगाल के लोग महंगाई पर बड़ा जल्दी रिएक्ट करेला. 10-20 पइसा ट्राम-बस के किराया बढ़ला पर बंगाल में लोग आंदोलन पर उतरत रहल बा. ममता के बुझाता कि ओइसने माहौल बनावल जा सकेला. देशभर में महंगाई से जनता जवनी गंतिया तबाह बिया, ओकरा के मुद्दा बना के एह चुनाव में वैतरऩी पार कइल जा सकेला. अइसन करत में ममता भुला जा तारी कि महंगाई के नाम पर लोग उनका के वोट देइयो दी त महंगाई घटावल उनका बूता के बात नइखे. उनका एतने फिकिर रहल हा त आसाम नियर डीजल-पेट्रोल पर वैट5रुपया घटा दीती, बाकिर खुदे एक रुपया से बेसी ना घटा पवली.\nममता मुसलमान लोग के टिकट पिछला 57 से घटा के अबकी 42 क दिहले बाड़ी. एकरा के कहल जाला, आग लगला पर इनार खोनल. कबो बांग्लादेशी घुसपैठ के खिलाफ संसद में तब के बंगाल के वामपंथी सरकार के खिलाफ ऊ गर्जल करस आ खिसिया जास. बाकिर जब आपन सरकार बना लिहली त उहे घुसपैठिया उनकर सबसे प्रिय हो गइले. जब एनआरसी आ सीएए के बात उठल त सबसे पहिले एकरा विरोध में ममता ही उतरली. साफ कह दिहली कि उनका सूबा में ई लागू ना होई. एह बीच रोहिगिया मुसलमान के घुसपैठ भी बड़ तादाद में बंगाल में होत रहल. एह से बंगाल के ओइसन लोग ममता से कन्नी काट लिहल भा काटे के फिराक में बा, जे घुपैठ से परेशानी महसूस करत रहे भा अबहियों करत बा.\nएकरा के 2019 के लोकसभा चुनाव में भाजपा भंजा लिहलस. जब 18 सीट पर भाजपा के कब्जा हो गइल, तबे ई बात साफ हो गइल रहे कि ममता के दांव उल्टा पर गइल बा. मुसलिम वोट बैंक बनावे खातिर ममता के मुसलिम प्रेम केहू से छिपल नइखे. बंगाल में मुसलिम आबादी करीब 30 परसेंट मानल जाला. पहिले ई वोट वामपंथी सरकार के संगे रहे. एह से वामपंथी लोग घुसपैठिया मुसलमान के भारी संख्या में बंगाल के वोटर बना के अपना पक्ष में कइले रहे. ओह लोगन के राशन कार्ड भी बन गइल. बाद में उहे घुसपैठी लोग ममता के संगे आ गइल. एनआरसी लागू होइत त ओकरा पैमाना पर अइसन लोग के पहचान हो जाइत. एही से ममता बनर्जी बंगाल में एनआरसी आ सीएए के खिलाफ हो गइली. काहें कि वामपंथी सरकार के खतम भइला के बाद ई सगरी वोट उनकरे संगे हो गइल रहल हा.\nएह बीचे बंगाल के मुसलिम समाज में अब्बास सिद्दीकी के उदय हो गइल. फुरफुरा शरीफ अइसन संस्था के पीरजादा बन के ऊ बीजेपी सरकार के खिलाफ अपना समाज के लोग के गोलबंदी शुरू क दिहले. बाद में जब उनका आपन ताकत के एहसास भइल त अलगे एगो सियासी फ्रंट- आईएसएफ बना के चुनाव लड़े के ऐलान क दिहले. शुरू में त ओवैसी भी उनका संगे आ गइले आ अब्बास के बंगाल में लीडर बना के चुनाव लड़े के घोषणा कइले. बाद में अब्बास उनहूं के धोखा देके वामपंथी पार्टी आ कांग्रेस के संगे चुनाव लड़े के तैयारी में लाग गइले. तालमेल हो गइल. सीट उनका 30 गो मिली. ऊ आपन ताकत 28 फरवरी के कोलकाता में वामपंथी दल के रैली में देखाइयो दिहले. मतलब ममता से मुसलिम वोट भी बिदक गइल. एइसे उनकर 30 परसेंट के नुकसान के अनुमान लगावल जाता.\nबंगाल में विधानसभा के 294 गो सीट बा. 291 सीट पर ममता आपन उम्मीदवार उतार दिहले बाड़ी. 107 गो उम्मीदवार 50 साल से कम उमिर के बाड़े. 51 गो सीट औरत लोग के मिलल बा. अपवाद छोड़ के बुढ़ऊ लोग के टिकट ना मिलल. मुसलिम उम्मीदवार पिछला बार से 15 गो घटा दिहली. नया चेहरा, महिला आ मुसलिम उम्मीदवार घटा के ऊ ई साबित करे के कोशिश कइली कि उनका पार्टी में अब बेदाग चेहरा बा. भ्रष्टाचार के जवन आरोप ममता सरकार पर विपक्ष लगावत रहल हा, ओकर काट एह तरीका से ममता खोज लिहली. मुसलिम लोग के तरजीह देबे के आरोप से बचे खातिर ऊ डेढ़ दर्जन ओह तबका के टिकट काट दिहली. बाकिर ममता के लगे त कवनो मुद्दा बा ना. ऊ त केंद्र सरकार से मिलल हेल्थ स्कीम- आयुष्मान भारत आ किसान खातिर किसान सम्मान निधि के अपना इहां लागू ना क के लोग के अउरी दुश्मन बन गइली. एही के भंजावे में भाजपा लागल बिया. भाजपा के कहल ई बा कि बंगाल खातिर ओकरा मन में का बा, ऊ बंगाल खातिर योजना लागू क के देखावल चाहत रहल हिया, बाकिर ममता बनर्जी के जिद से ओई पर पानी फिर गइल. ममता के लगे अब बंगाल के कवनो मुद्दा नइखे बांचल, सिवा सीएए आ एनआरसी के विरोध के, जवना के भोग उनका के जनता लोकसभा चुनाव में दे दिहलस.\nबंगाल में बीजेपी के 200 पार के नारा के गणित समझल जरूरी बा. लोकसभा चुनाव में 126 विधानसभा क्षेत्र में भाजपा के बढ़त रहे. उत्तर आ दक्खिन बंगाल में ओकर पकड़ मजबूत हो गइल बा. बांग्लादेश से सटल इलाका में घुसपैठ यानी एनआरसी-सीएए के सवाल पर भाजपा आपन पैठ बना लिहले बिया. चुनाव घोषणा से पहिलही ओकरा संगे टीएमसी, कांग्रेस आ सीपीआई के करीब अढ़ाई दर्जन विधायक आ गइल रहले. ममता के टिकट पहिले बांट दिहला से भाजपा के फायदा ई भइल कि जेकर टिकट कटल ऊ, भाजपा के दरबार में हाजिरी बजावे लागल. भले भाजपा ओह लोगन के टिकट देव भा ना देव, बाकिर ममता के बाजा बजवावे में ओह लोगन के इस्तेमाल जरूर करी. ममता के पार्टी के हाल त अब ई हो गइल बा कि जेकरा के टिकट दिहली, उहो भागत बा. सरला मुर्मू के ममता टिकट दिहली, काल्ह ऊ टिकट लौटा दिहली आ भाजपा के टिकट पर चुनाव लड़े के तैयारी में लाग गइल बाड़ी. (लेखक ओमप्रकाश अश्क वरिष्ठ पत्रकार हैं.)


आजाद भारत के चंगुल में गरीब आ गरीबी - cartoondhun\nHome भोजपुरी भोजपुरी लोकपत्र आजाद भारत के चंगुल में गरीब आ गरीबी\nआजाद भारत के चंगुल में गरीब आ गरीबी\nPosted By: Cartoonist Omprakash Amritanshuon: April 28, 2017 In: भोजपुरी लोकपत्रTags: आजाद भारत, आजादी, गरीब, गरीबी, गरीबी के आँच, जहरिला मिड डे मील, बाल मजदूरी के श्रापNo Comments\nजब देश अंगरेजन से गुलाम रहे, तब देश के हर नागरिक इहे चाहत रहे कइसे देश आजाद होई ? आज के सवाल बा कि आज़ाद भारत के चंगुल में ग़रीब आ ग़रीबी कबले रही ? देश के आजाद करावे खातिर चारो तरफ अंगरेजन के विरोध होखे लागल। झांसी के रानी, भगत सिंह, सुभाष चन्द्र बोस, मंगल पाण्डेय, वीर कुअँर सिंह आ हजारो क्रांतिकारी लोग आपन जान गंवइलस। इहां तक कि महात्मा गाँधी के भी आपन जान के किमत चुकावे के पड़ल।\nआज आजादी के ६७ साल हो गइल। भारत आजाद त हो गइल, लेकिन का एहिजा के हर नागरिक के आजादी मिलल ? गाँव के देश कहावेवाला भारत के आज स्वरूप बदल गइल बा। भारत के नाम से मशहूर देश आज इंड़िया के नाम से जानल जाता। आधुनिक शहर के देश हो गइल बा।लोग बढ़िया शिक्षा, जहर मुक्त पानी, ऑस्पताल, रोटी-रोजी, कपड़ा आ पक्का मकान खातिर दिन-रात मेहनत-मजदूरी करेला। भूख, गरीबी, बेरोजगारी आ बेमारी के चक्रव्यूह में पिसात रहेला। तबहूँ लोग ना चैन से जी पावेला, ना चैन से मर पावेला। आज भी लालटेन आ ढ़िबरी के रोशनी में आपन जीवन बीतावेला। गोइठा-लकड़ी पे खाना सवख से ना मजबूरी में बनावेला।\nदोसरा ओर इंड़िया के लोग तरक्की के ओर अग्रसर आगे बढ़ रहल बा। बढ़िया शिक्षा, उतम क्वालिटी के स्वास्थ्य सेवा, एक से बढ़ के एक विदेशी खाना, चमचमात गाड़ी, कोठी-बंगला, चालिस ताला इमारत के सुख के आनंद ले रहल बा। चकाचौंध बिजली के रोशनी में नहात, ए सी के ठंढ़ा हवा में मिठा सपाना के गोदी में सिर रख के लोग चैन से सूत रहल बा।\nदरअसल आजादी के बाद देश के नीती कुछ अइसन बनल कि अमीर आगे बढ़त रहल आ गरीब रोटी-रोजी के जुगाड़ करत-करत मरत रहल। गरीब के कंधा पे अमीर लोग फरे-फूलाए लागल। गरीब के थाली के रोटी छिनाए लागल। गरीब आ मध्यम वर्ग के बेटी-बहिन अमीरन खातिर भोग के वस्तु बनि के रह गइल। भीख मांगे वाला के बेटा-बेटी आज भी भीख मांगत देखल जा सकेला। किसान के बेटा किसानी करे पे मजबूर बा।\nदेश के लोगन के आजादी त मिल बाकिर आजादी एगो खास तबका के झोली में सिमट के रह गइल। सही में आजादी ओह लोगन के मिलल जे पाँच सितारा होटल में बइठ के २000से ५000 के थाली खाके डकार जाता। आजादी ओह दस प्रतिशत लोगन खातिर बा जे ९0 प्रतिशत आय पे कब्जा जमवले बा। देखल जाव त राजनेता, उद्यौेगपति, नौकरशाह आ दबंग लोगन के हीं आजादी बा।\nगरीबी के काँट …\nभारत में गरीबी के लगातार स्तर बढ़ल जात बा, जवन देश खातिर बहुत बड़हन चुनौती बा। कहल जा रहल बा कि २0२0 में भारत विकसित देश में शामिल हो जाई। आंकड़ा में बतावल जा रहल बा कि भारत बहुत ज्लदिए दस पर्सेंट ग्रोथ हासिल कर लिही। आ हमार देश चीन के पीछा छोड़ दिही। जबकि सच्चाई ईहे बा कि भारत में सबसे अधिका गरीब लोग रहेला। देश में कुल गरीबन के संख्या लगभग ४२ करोड़ के पार बा। यूएनडीपी के ताजा रिर्पोट संस्करण में कहल गइल बा कि बिहार ,उत्तर प्रदेश , पश्चिम बंगाल , मध्य प्रदेश , छतीसगढ़ , झारखंड , उड़ीसा आ राजस्थान में गरीब के संख्या बहुत अधिका बा। गरीब लोगन के संख्या लगातार बढ़ रहल बा। एहीजा गरीब के मतलब जवन परिवार में आज के हिसाब से आमदनी ४७ रोपेया से कम होखे। एह लोगन के ना त स्वास्थ्य सुविधा मिल पावेला ना बेहतर शिक्षा। पियास मिटावे खातिर साफ पानी तक नसीब ना होखे।\nलगभग २२ फीसदी भारत के लोग गरीबी रेखा से नीचे गुजर-बसर करेला। जेतना गरीबी छतीसगढ़ मे बा लगभग ओतने गरीबी गुजरात में भी बा। केरल आ दिल्ली के गांव शहर से भी ज्यादा महंगा बा। आज गरीबी रेखा से भी ज्यादा ‘अमीरी रेखा’ निर्धारित कइल जरूरी बा। अमीर के बढ़त तादाद से गरीबी के तादाद लगातार बढ़ रहल बा।\nकोई आदमी अमीर तबले ना बन पावेला जबले उ कम से कम दस आदमी के गरीब ना बनावे।\nकागज में गरीब के कल्याण खातिर केतना कल्याण कारी योजना बनावल गइल बाकिर आज तक सही जरूरत मंद के कल्याण ना भइल। राजनैतिक – प्रशासनिक इच्छा शक्ति के अभाव में हमेशा गरीब आदमी वंचित रहल। गरीबी निवारण खातिर देश में ग्रामिण स्वास्थ्य मिशन, राष्ट्रीय समाजिक सहायता योजना, राष्ट्रीय वृद्वा पेंशन योजना, राष्ट्रीय परिवार लाभ योजना, राष्ट्रीय प्रसव लाभ योजना, शिक्षा सहयोग योजना, सामूहिक जीवन बिमा योजना, जयप्रकाश नारायण रोजगार गारंटी योजना, प्रधानमंत्री रोजगार गारंटी योेजना, भारत निर्माण कार्यक्रम, इंदिरा गाँधी राष्ट्रीय विधवा पेंशन योजना, इंदिरा गाँधी राष्ट्रीय विकलांगता पेंशन योजना, बीस सूत्रीय कार्यक्रम, जवाहर ग्राम्य योजना , महात्मा गाँधी राष्ट्रीय ग्रामीण रोजगार गारंटी अधिनियम अनेकन एकरा अलाावे ना जाने केतना योजना। अनगिनत योजना के लाभ गरीब के त ना मिल पावे बाकिर, बिचौलिया लोगन के जरूर लाभ मिल जाला। अगर इ सब योजनन के लाभ गरीब लोगन के मिल जाई फिर काहे के गरीब आ गरीबी।\nभूमण्डलीकरण के बहाने आज किसान मजदूर लोग अपने जमीन से बेदखल हो रहल बा। ग्रामीण विकास मंत्रालय के रिर्पोट के अनुसार लगभग दू करोड़ लोग आपन जमीन गंवा चुकल बा। अमीरी- गरीबी के खाई आउर बड़हन हो रहल बा। गरीब लड़िकन के खर्चा के पन्द्रह गुना ज्यादा खर्च अमीर के लड़िका लोग करेला। दिन पे दिन मजदूर किसानन के आत्महत्या करे के आंकड़ा बढ़ल जात बा।\nगरीबी के आँच में दहकत बचपन…\nगरीब लड़िकन के खर्चा के पन्द्रह गुना ज्यादा खर्च अमीर के लड़िका लोग करेला। एक ओर महल में पलत-बढ़त अमीरलोगन के बच्चा दूसरा ओर टूटल झोपड़ी में सिसकत बचपन। आज गरीब लड़िकन के अभिभावक लोगन के गरिआवल जाला कि सरकार के ओर से छोट लड़िकन के तमाम सुविधा निःशुल्क होखे के बावजूद उ आपन लड़िकन के स्कूल नइखे भेज पावत। लोग लड़िकन के पढ़ावल नइखे चाहत। असल में बात ई नईखे। बात बा कि कमाये वाला दू गो हाथ कम पड़ जाई। अइसे में बालश्रम के संख्या लगातार दिन प्रतिदिन बढ़ल चल जाता। बालश्रम पे रोक लगावल बहुत जरूरी बा। शायदे कवनो अइसन जगह होई जहंवा मासूम लड़िकन लोग काम ना करत होई। कतहीं पीठ पे अपना से बड़हन बोरा लटकवले रोटी के तलाश करत बचपन मिल जाई , त कहीं होटल के बरतन चमकावत। कमीज खोलके ट्रेन के फर्श साफ करत बचपन, जूता में पॉलिस करत मासूम, दरी- कालीन, माचिस के डिब्बी बनावत , पतंग बनावत त कबो खिलौना के फैक्ट्री में देखल जा सकेला। शायदे कवनो अइसन जगह होई जहंवा लड़िकन के काम करत ना देखल जात होई।\nअइसन बच्चा जवन गरीबी में पलत-बढ़त हर बुनियादी हक से अनजान रहेलन , अइसन लड़िकन में कुपोषण , असुरक्षित वातावरण, बीमारी , अशिक्षा जइसन समस्यन के पनपे के आशंका रहेला। लड़िकन खातिर पोषित के संकट बढ़ रहल बा। सरकार हर साल केन्द्रीय बजट में बच्चन के बढ़त जनसंख्या के मुकाबले खर्च में बढ़ोतरी के बजाय कटौती करत जात बिया। लगभग ४॰ करोड़ लड़िकन के पढ़ाई पे राष्ट्रीय बजट के केवल3प्रतिशत शिक्षा पे अर १ प्रतिशत स्वाथ्य पे खरच कइल जाला। सरकार के प्राथमिक उपचार केन्द्र, आंगनबाड़ी, स्कूल, राशन के दोकान खातिर बजट बढ़ावे के चाहीं। अइसन देश जवन आर्थिक विकास के ओर आगे बढ़ रहल बा अगर शिक्षा आ स्वास्थ्य पे कम खर्च करी त पिछड़े लागी।\nभारत में लगभग २‐३ करोड़ बच्चा कुपोषण के शिकार बाड़न सं। रिर्पोट के अनुसार आंगन बाड़ी से जुड़ल आठ करोड़ में से लगभग २८ प्रतिशत मासूम बचपन के कुपोषित पावल गइल। आंकड़ बतावता कि भारत के ५0 प्रतिशत कुपाषित बचपन बिहार में बा। ३७ प्रतिशत आंध्रप्रदेश में। ३६ प्रतिशत उत्तर प्रदेश में , ३५ प्रतिशत दिल्ली में ,३२ प्रतिशत राजस्थान में आ ३२ प्रतिशत छतीसगढ़ में। एह आंकड़ा के अनुसार शहरी गरीबी आ गंवई गरीबी में कवनो ज्यादा फर्क नइखे।\nजहरिला मिड डे मील…\nसरकारी स्कूल में पढ़ाई करेवाला छात्रा-छात्रन के दूपहरिया के भोजन योजना के नाम हउए मिड डे मील। मिड डे मील केन्द्र सरकार के ई योजना केन्द सरकार आ राज्य सरकार दूनो के सहयोग से चलावल जाला। मिड डे मील में निःशुल्क पौष्टिक आ साफ-सुथरा भोजन देवे के प्रवधान बा। एह योजना के मुख्य लक्ष्य पौष्टिक भोजन उपलब्ध कराके विद्यार्थीयन में शिक्षा ग्रहण करे के क्षमता के विकसित कइल आ स्कूलन में छात्रन के संख्या बढ़ावल। सरकारी योजना मिड डे मील में अक्सर लापरवाही के मामला सामने आवत रहेला। आज एह योजना के संरक्षक लोग भक्षक बन गइल बा। हमेशा दू-चार महीना बाद मिड डे मील अखबार आ टेलिविजन न्यूज के मुख्य समाचार बन जाला। आज मिड डे मील के भोजन खाके चालीस छात्रन के तबियत खराब हो गइल। मिल डे मील के खाना में छिपकली आ केमिकल पावल गइल। सरकारी स्कूल के दूपहरिया के भोजन में सांप निकलल। जहरिला मिड डे मील के खाना खाके सौ गो विद्यार्थीयन के जान गइल।\nमिड डे मील के संरक्षक आ मास्टर लोग के घर में बोरा के बोरा चाउर भरल रहेला। बाजार से सस्ता आ खराब समान मिड डे मील खातिर प्रयोग कइल जाला। बस आपन घर भरल रहे से मतलब बा। शहर होखो भा गाँव एह सब सरकारी स्कूलन में अमीर लोगन के लड़िका लोग ना पढ़े। एह स्कूलन में पढ़े वाला गरीब आदमिन के बच्चा होखेला। लोग आपन करेजा के टूकड़ा के पढ़ावे- लिखावे खातिर भेजेला, जवन हर माई-बाप के सपना होखेला। बाकिर उनकर करेजा के टूकड़ा कब मूरूझा जाई कवनो गारंटी नइखे। सरकार जंाच के अस्वाशन देके चुप लगा जाले। कबो-कबो दिमाग में इहे बात आवेला कि सरकार गरीबी दूर कइल चाहतिया कि गरीब के?\nबाल मजदूरी के श्राप\nजब १४ साल के कम उमर के बच्चा जब आपन आ आपन परिवार के पेट भरे खातिर काम करेलल सं ओकरे के बाल मजदूर कहल जाला। आपन देश में हर १0 में से ९ गो बच्चा बाल मजदूरी करत बाड़न सं। देखल जाव त बाल मजदूरी अविकसित देशन में व्याप्त हजारों समस्यन के नतीजा हउए। बाल मजदूरी खत्म करे खातिर केन्द्र सरकार के योजना बा राष्ट्रीय बाल श्रम परियोजना। एह परियोजना के तहत विशेष स्कूल भी चलावल जाला। स्कूल में विशेष पाठ्यक्रम भी बा, ताकि आगे चलके एह लड़िकन के मुख्यधारा के स्कूलन में पढ़ाई करे में कवनो परेशानी ना होखे।\nलेकिन सवाल बा कि केतना बच्चन के एह परियोजना के लाभ मिल पावेला ? केतना बच्चा एह परियोजना के स्कूल में पढ़ाई करेलन सं ? केतना लड़िकन के जीवन सुधार भइल। अगर गहराई से खोज-बिन करीं त मालूम चली कि हकिकत का बा। काहे आज भी कूड़े दान में बाल मजदूर आपन पीठ पे अपना से बड़हन कूड़ा के बोरा ढोये खातिर मजबूर बाड़न सं। बालश्रम पे रोक लगावल बहुत जरूरी बा। शायदे कवनो अइसन जगह होई जहंवा मासूम लड़िकन लोग काम ना करत होई। कतहीं पीठ पे अपना से बड़हन बोरा लटकवले रोटी के तलाश करत बचपन मिल जाई , त कहीं होटल के बरतन चमकावत। कमीज खोलके ट्रेन के फर्श साफ करत बचपन, जूता में पॉलिस करत मासूम, दरी- कालीन, माचिस के डिब्बी बनावत , पतंग बनावत त कबो खिलौना के फैक्ट्री में देखल जा सकेला। शायदे कवनो अइसन जगह होई जहंवा लड़िकन के काम करत ना देखल जात होई।\nजेतना ज्लदी होखे बाल मजदूरी के श्राप से देश के मुक्ति दिलावल बहुत जरूरी बा। जब तक बाल के मन बाल मजदूरी से श्रापित रही तब तक देश के भविष्य दल-दल में फंसल रही। कहल जाला बच्चा देश के भविष्य होखेलन सं। सरकार आ समाज के सहयोग से हीं सबकुछ संभव बा। भले हम केतनो नया-नया रहन-सहन के तरिका सिख लिहीं, नया-नया भाषा आ नया आचार-व्यवहार के ज्ञानी हो जाईं, आसमान में उड़ जाईं, समुंद्र लांध जाईं, बाहुबली देश बन जाईं, मोटा-मोटा पोथी लिख दिहीं, हजारों स्कूल, मदरसा, विश्वविद्यालय के निमार्ण कर के वाह-वाही लूट लिहीं आ मासूम गरीब बचपन के काम करेे खातिर विवश कर दिहीं। त इ गरीब मासूम आ देश खातिर मजाक नइखे ना ह त का ह।\nअपहरण आ बालात्कार के बाढ़…\nगाँव होखे भा शहर चारो ओर अपरहण आ बालात्कार के डर से लोगन के करेजा कांप रहल बा। कतहीं केहू सुरक्षित नइखे लागत। कहल जाला बच्चा मन के साँचा होखे लनसं। बच्चा के आत्मा में भगवान के वाश होखेला।आज हर दिन हर समय बच्चन के अपहरण के मामला सामनेे आ रहल बा।\nस्कूल से आज बच्चा के अपहरण हो गइल। बाल आश्रम से कुछ लड़िकन- लड़िकिन के काल्ह अपहरण हो गइल। हमेशा अइसन अपराध अक्सर सुने में आवेला। नबालिक लइकिन के अपरहण करके बलात्कार , बाल मजदूरी आ सड़क पे भीख मंगवावे जइसन जधन्य अपराध आज देश में चिंता के विषय हो गइल बा। एगो लापता बच्चा के माता-पिता के सबसे बूरा सपना होखेला। एगो रिर्पो के मोताबिक २00१ से २0११ के बीच में पांच साल के कम उम्र के लइकिन से बलात्कार के लगभग ४८ हजार ३३८ मामला दर्ज भइल। यानी एह दस साल में चाइल्ड रेप ३३६ फीसदी बढ़ गइल।\nदिन पे दिन बढ़ रहल बलात्कार जइसन अपराध देश भर के झिझोंड़ के रख देले बा। रोज के बात छोड़ दिहीं करीब सवा करोड़ से अधिका अबादी वाला आपन देश में हर २८ मिनट में कवनो ना कवनो महिला के साथे बलत्कार हो रहल बा।१९७१ के बाद देश में बलात्कार के घटना ८७३‐३ फीसदी तक बढ़ल बा। आजकाल्ह सामूहिक बलात्कार के घटना जवन तेजी से फल-फूल रहल बा, चिंता के बात बा। २0१३ दिल्ली में निर्भया सामूहिक बलात्कार कांड़ के बाद भारत के कवनो हिस्सा में रहे वाली महिला लोगन के देह में हमेशा यौन हमला के डर समाईल रहेला। ९२ फीसदी कामकाजी महिला लोग खूद के असुरक्षित महसूस करेली। पहिले लइकिन आ औरतन के बाहरी दरिंदन से बचके रहेके पड़त रहे, अब उहे दरिंदा पहचान के, गली-मोहल्ला आ आपन परिवार के हो गइल बाड़न। इंसान के रूप में हैवान के संख्या लगातार बढ़ल जा रहल बा। औरतन आ लइकिन के अस्मत लूटल जा रहल बा।\nराष्ट्रीय अपराध रिकॉर्ड ब्यूरो के अनुसार मध्यप्रदेश, राजस्थान, महाराष्ट्र, उत्तर प्रदेश आ असम में बलात्कार के घटना सबसे ज्यादा हो रहल बा। एक ओर बंगाल में २0१२ के मुकाबले २0१३ में बलात्कार के अपराध में कमी आइल बा। दोसरा ओर उत्तर प्रदेश में जेतना बलात्कार २0१२ में भइल , उहे अपराध २0१३ मे दोगुना हो गइल। मध्यप्रदेश में २0१३ में सबसे अधिका धटना बलात्कार के भइल। महाराष्ट्र आ आंध्रप्रदेश बलत्कार में उत्तर प्रदेश से भी आगे बा।\nबड़ी अफसोस के बात बा राम-कृष्ण के देश कहावे वाला भारत में आज के हर सिता-राधा हर घड़ी डर-डर के आ घूट-घूट के जिये पे मजबूर बाड़ी। ऋषि-मुनि, पीर-फकीरन के घरती भारत में आज बलात्कार, दंगा-फसाद, अपरहण, बाल मजदूरी, भ्रष्टाचार आ राजनीति के स्तर दिन-प्रतिदिन गिरल जा रहल बा। एह मामला में आज जरूरी बा धर्म, समाज, राजनीति सबसे ऊपर उठके नाबालिक ,माई-बहिनन, के रक्षा करेके वचन लेहल। जवन भाव से हमनी के माई दुर्गा, माई सरस्वती, माई लक्ष्मी के पुजा करेनीजा, ओहि भाव से अनकर के माई-बहिनन के देखे के होइ। तब जाके हमार समाज सुन्दर आ स्नेह से भरल होइ। कहे के मतलब कि समाजिक जागरूकता बहुत जरूरी बा।\nघोटाला के घूँट , काला धन पे छूट...\nआजादी से लेके अब तक जे भी जवना पद पे रहल, देश के पइसा लूटे के कोशिश कइलस। आज हर विभाग, हर मंत्रालय, हर योजना घोटाला से भरल बा। पिछला दस साल में जल, जंगल, जमीन, हवा, पानी, तरंग, आकाश, पाताल यानी सबकुछ लूटल बेचल गइल। अचरज के बात बा कि किसानन के हिस्सा के पइसा, जमीन आ जानवरन के चारा तक ना बाचल। सांसद, मंत्री, नौकरशाह, मुख्यमंत्री, मंत्री लोगन के बेटा-बेटी, भांजा, रिश्तेदार, दामाद, करपोरेट घराना, बिचौलिया आ दालाल सब केहू घेटाला के घूंट पियल। इहां तक कि इमानदार माने जाये वाला प्रधानमंत्री पे भी कोयला घोटाला के आरोप लागल। देश में जवन तजी से आर्थिक विकास हो रहल बा ओहि गति से घोटाला भी।\nकेन्द सरकार के महत्वकांक्षी योजना मनरेगा जकरा बारे में कहल जाला गरीब बेरोजगार के भूख मिटावे वाला योजना हउए। एह योजना के मलाई दलाला लोग खा रहल बा। मनरेगा के १३ हजार करोड़ रूपेया लोग खा-पी गइल। अइसहीं बहुत सारा योजना बाड़ी सं जवनन में करोड़ो रूपेयन के गबन भइल बा।\nचारा घोटाला १५0 करोड़ रूपेया के , दूरसंचार घोटाला १२00 करोड़ रूपेया के, यूरिया घोटाला १३३ करोड़ रूपेया के, एयरबस घोटाला १२0 करोड़ रूपेया के, स्टॉक मार्केट घोटाला ४१00 करोड़ रूपेया के, बेफोर्स घोटाला ६४ करोड़ रूपेया के ना जाने केतना-केतना घोटाला, जेकरा के गीनत-गीनत आदमी थक जाई। गाँव में मुखिया, सरपंच, गा्रम प्रधान से लेके छोट-बड़ सभे एह घोटाला के घूंट पी के आपन जेब गरम करता।\nभारत अवरू कुछुओ में नम्बर एक होखो भा ना होखो, घोटाला में सबसे आगे बा। पिछला के दस-पन्द्रह साल के घोटाला के आंकड़ा बतावता कि लोक कल्याणकरी सरकार के जगहा पे दलाल, घूसखोर, बिचौलिया आ गइल बाड़न सं। देश के कानून आम जनता के हित खातिर ना अमीर लोगन के जेब भरे खातिर बा। एह देश में गरीबी के बात करेवाला भारत के नेता, मंत्री , नौकरशाह लोग गरीब के खून बडी़ चाव से पियेलन। गरीब ओहि टूटल-फूटल घर में गुजर-बसर करता, अमीर के नया-नया ¬¬कोठी -बंगला हर साल करोड़ो रूपेया के खरिदा रहल बा। गरीब छुंछे रोटी खाके मेहनत करता, नेता-मंत्री लोग घोटाला के घूंट पी के मस्त रहता।\nगरीबन के मुँह पे खइला बिना फेफड़ी पड़ल बा, अमीर आ नेता लोगन के पइसा कालाधन विदेश में जामा होखता।\nस्विटजरलैंड के स्विस बैंक में खाता खोले खातिर ५0 करोड़ रूपेया लागेला। एतना मोट रकम कवनो आम आदमी त सपनो में ना सोचले होेई। दरअसल इ सब रोपेया धूस आ घोटाला के होखेला। नेता लोग करोड़-करोड़ रोपेया घूस लेवेला आ उहे रोपेया विदेश में जामा करेला। काला धन वापस लिआवे खातिर केतना साल से बात हो रहल बा, बाकिर केहू नइखे चाहत कि काला धन वापस आओ। कानून बनावे वाला, कनून पास करे वाला अपना खिलाफ कइसे कानून बना सकेला। देश के आम आदमी से साथे छल-प्रपंच चल रहल बा कि काला धन के जांच चल रहल बा। बहुत ज्लदिये काला धन वापस आ जाई। काला धन जब वापस आ जाइ, संउसे नेता, उद्योगपति लोगन के चेहरा से ईमनदारी के नकाब उतर जाई।\nभारत के विदेशन में २,000 अरब डॉलर (करिब १,२0,000 करोड़ रोपेया) के काला होखे के अनुमान बा। आज भारत के खजाना खाली बा । मंहगाई के मार भारी बा। वैश्विक मंदी से दुनिया के बचावे खातिर पूरे विश्व के देशन के लागता उनकर देश के काला धन यदि वापस आ जाय त मंदी के मार से बचल जा सकेला। देश के आज पईसा के जरूरत बा। अइसे में देश के सरकार अगर जाति धर्म, दोस्ती, पार्टी से उपर उठ के काम करी त विदेश में जामा लाखों- करोड़ो रोपेया भारत में आवे के संभावना बनी।\nजय हिन्द। जय भोजपुरी। जय भारत\nTags: आजाद भारतआजादीगरीबगरीबीगरीबी के आँचजहरिला मिड डे मीलबाल मजदूरी के श्राप


जेकरा लगे लाठी ओही के लगे भईंस – Anjoria\nजेकरा लगे लाठी ओही के लगे भईंस\nनेताजी काल्हु दुपहरिया में गावें अइले. चुनाव के मौसम बा ना त ऊ अइसन जरत दुपहरिया में एसी से निकले वाला जीव ना हउअन. काम रहे सब वरकरन के चुनाव के पाठ पढ़ावल. वइसे त ऊ पिछलको चुनाव में ई पठवा पढ़वले रहले लेकिन डर रहे कि कहीं ई लोगवा भुला ना गइल होखे. तनिको रिस्क लेवे के पक्ष में ना रहले. अरे, दस पांच दिन के दौड़ धूप आ पूरा जिनगी के माजा.\nगांव के बीच में बासदेव बाबा के बर के नीचे वरकर लोग जउरियाइल आ नेताजी बेखइले पीअले लगले कहे- जेकर लाठी होई ओही के भईंस होई. बे लाठी के ई दुनिया में केहु के गुजारा नइखे. एक जमाना रहे कि लोग गांधी जी अइसन अहिंसा अहिंसा कहत चले लेकिन अब त लोग लाठी ले के गांधी बाबा के मूर्ति पर माला चढ़ावेला लोग. ई जातना बुद्धिजीवी लोग बा ऊ लोग काल्हु ले अपना बुद्धि पर नाज करे लोग आ लाठी के हीन जाने लोग. आज तऽ हाल ई बा कि केहु बे लाठी के बात नइखे करत. अरे माइंड पर केहु राज करे ला त लाठिये करे ले. हम तऽ अपना वर्कर लोग से इहे कहब कि संसद से सड़क ले सब केहु लाठी ले के चलो. काल्हु ले जे बड़का माइंड वाला अपना के बूझे उहो आज हमार लाठी लेके रिरियाता कि नेताजी फलनवा विश्वविद्यालय के वी सी बनवा दऽ, मुअला के बादो लाठी ढोएब. भाई लोग, ई जमाना होखो चाहे ऊ जमाना बिना लाठी के भइसिया पानी में चल जाई. दूध तऽ नाहिये दी.\nभाई लोग सांच कहीं त प्रेम आ चुनाव में कवनो आचार संहिता ना होला. ई जे आचार संहिता लागू भइल बा ऊ एकदमे बेकार बा. जइसे दांव लागी तइसे आगे बढ़े के होला. ई बात गिरहि बांध ल कि सांझ के जे माल खाई ऊ सबेरे जरूर भुला जाई पर सांझ के जे लाठी खाई ऊ सबारे त नाहिये भुलाई. नेताजी कहले कि जबे चुनाव लड़े के हमार उमिर भइल तबसे अबले चुनाव लड़त आवऽतानी. करिया बार अब उज्जर हो गइल, हर तरह के तजुर्बा कइनी. हम त इहे कहेब कि लाठी होई त जीत होई ना होई त हार. वर्कर लोग में बइठल लस्टमानंद नारा लगवले ‘लट्ठमेव जयते’.\nPrevious Post: मोदी सरकार में भोजपुरी के मान्यता मिली…..\nNext Post: गरदा में अपना अभिनय से धर्मेन्द्र सिंह बिहारी दर्शकन के प्यार जीतलन


Tejapratap Yadav celebrates 33rd birthday shows interesting style like Lalu Yadav Bhojpuri: तेज प्रताप मनवले 33 वां जन्मदिन, दिखल लालू जइसन रोचक अंदाज\nकोरोना संक्रमण के चलते तेज प्रताप एकदम निजी तरीका से कार्यक्रम कइले. एह जलसा में उनकर कुछ नजदीकी मित्र अउर परिचित लोग ही बोलावल गइल रहलें. जन्मदिन के पार्टी में तेज प्रताप के छोट भाई व बिहार विधानसभा में विपक्ष के नेता तेजस्वी यादव आ त ना सकलें लेकिन वीडियो काल से कार्यक्रम से जुड़ल रहलें.\nLast Updated: April 16, 2021, 4:30 PM IST\nराजद प्रमुख लालू प्रसाद के बड़का लाल यानी तेज प्रताप यादव शुक्रवार के आपन 33 वां जन्मदिन मनवले. कोरोना संक्रमण के चलते तेज प्रताप एकदम निजी तरीका से कार्यक्रम कइले. एह जलसा में उनकर कुछ नजदीकी मित्र अउर परिचित लोग ही बोलावल गइल रहलें. जन्मदिन के पार्टी में तेज प्रताप के छोट भाई व बिहार विधानसभा में विपक्ष के नेता तेजस्वी यादव आ त ना सकलें लेकिन वीडियो काल से कार्यक्रम से जुड़ल रहलें. तेजस्वी वीडियो कॉल से ही तेज प्रताप के बधाई दिहलें अउर केक काटने तक वीडियो काल पर अपना भाई से बतियावत रहलें. जन्मदिन के लेके तेज प्रताप आपन सरकारी आवास के खूब सजवले रहले. घर के लाइट अउर गुब्बारा से खास तौर से सजावल गइल रहे.\nतेज प्रताप के साथ तेजस्वी के भी फोटो लगावन गइल रहे.जन्मदिन के जश्न रात 12 बजे शुरू भइल. तेज प्रताप अपना खास दोस्तन के साथे पहिले केक कटले. फेर सबलोग जमके मस्ती कइलें. तेज प्रताप के समर्थक लोग एह पार्टी के वीडियो सोशल मीडिया पर डलले बाड़े जेकरा प लगातार कमेंट आ रहल बा. तेज प्रताप राजनीति से ज्यादा अपना अनोखा अंदाज से अक्सर सोशल मीडिया पर वायरल होले. कभी अपना वेशभूषा के लेके त कभी जिलेबी बनावत. तेज प्रताप के पिता लालू प्रसाद भी अपना अइसने अनोखा अंदाज से दोस्तन के बीच अक्सर चर्चा में रहल बाड़े. लालू दोस्तन से अपना जीवन से जुड़ल किस्सा-कहानी भी खूब सुनावत रहल बाड़े. लालू के जीवन से जुड़ल किस्सा-कहानी खूब मजेदार बा.\nजेल में बंद रहत देख आवत रहले दशहरा के मेला\nराजद प्रमुख लालू प्रसाद के बात ही कुछ अलग होला, अंदाज भी निराला होला. थेट गंवई भोजपुरिया अंदाज से देश में उनकर पहचान भी बा अउर एहसे उ हमेशा चर्चा में भी रहले. अपना जीवन के दिलचस्प किस्सा कहानी के वइसन के अंदाज में सुनावे में भी लालू के महारत हासिल बा अउर उनका अइसन करे में मजा भी आवेला. सुने वाला के भी किस्सा भी अच्छा लागेला अउर लालू के कहे के अंदाज भी. एगो अइसनके किस्सा लालू प्रसाद सुनवले रहले. इ किस्सा 1974 में जेपी आंदोलन के दौरान भइल लालू यादव के जेल यात्रा से जुड़ल बा. जेपी आंदोलन के समय लालू पटना विश्वविद्यालय के छात्र राजनीति में आपन खास स्थान बना चुकल रहले. एह प्रसिद्ध विश्वविद्यालय के छात्र संघ के उ अध्यक्ष भी रहले. बिहार के मुख्यमंत्री अउर केंद्र में रेल मंत्रालय जइसन महत्वपूर्ण कुर्सी प बइठ के शासन के भी अपना अंदाज में चलावे वाला लालू प्रसाद एह किस्सा के एगो टीवी टॉक शो में भी साझा कइले रहले. इ चर्चित टॉक शो के नाम रहे जीना इसी का नाम है. इस टॉक शो में लालू के बतावल किस्सा इ ह. अब रउरो जानीं.\nजेपी आंदोलन लालू के भी गिरफ्तारी भइल. उनका के जेल में बंद कर दिहल गईल. तब उ बीमर पड़ गइले अउर उनका के पीएमसीएच के कैदी वार्ड में शिफ्ट कर दिहल गईल. कैदी वार्ड में लालू अक्सर ओहिजा तैनात सिपाही सबके चकमा देके बाहर निकल जात रहले. उ दशहरा के समय रहे. लालू दशहरा के मेला देखके फिर कैदी वार्ड में लौट आवत रहले. लालू खाली दशहरा मेला देखे खातिर ही सिपाही लोग के चकमा देके ना निकलत रहले दोसरो कवनो काम खातिर भी अइसहीं करत रहले. उनकर इ कारनामा करीब छह माह तक चलल. टॉक शो में जब लालू से पूछल गइल कि सिपाही लोग के रहला के बाद उ कैदी वार्ड से निकल कइसे जात रहले. चेहरा प मुस्कान लिहले लालू बतवले- ओह समय में पीएमसीएच के कैदी वार्ड कंटइला तार से घेरल रहे. सिपाही लोग गेट पर रहत रहले. एकरे लाभ उठाके पेटकुनिए जमीन पर लेटके कंटइला तार के घेरा से बाहर निकल जात रहले. लालू एक तरह से निकलत रहले कि सिपाही लोग के कुछ पता ही लागत रहे. कैदी वार्ड में लौटे समय भी लालू इहे काम करत रहले. एह तरह से कहे खातिर अउर देश-दुनिया के नजर में त लालू जेल में रहले लेकिन आपन बुद्धि लगाके जेल में रहला प भी दशहरा जइसन मेला घूम आवत रहले.\nलालू प्रसाद के छात्र जीवन से जुड़ल इ अकेले किस्सा नइखे. अइसन कइगो कहानी उनकर विद्यार्थी जीवन से जुड़ल बा. एक समय अइसन भी रहे कि जब जूता अउर कपड़ा खातिर लालू एनसीसी ज्वाइन कइले रहले. हालांकि एनसीसी के कखगघ से भी उनका कवनो लेना-देना ना रहे. उ एनसीसी में एही खातिर आइल रहले कि जूता अउर कपड़ा त मिली. एनसीसी वाली कहानी के चर्चा लालू आपन आत्मकथा गोपाल गंज से रायसीना में कइले बाड़े. एह किताब में लालू लिखले बाड़े कि बचपन उनकर बेहद आर्थिक तंगी में गुजरल. पिता ग्वाला रहले अउर दूध-दही बेचके परिवार चलावत रहले. दूध-दही बेचला से एतना कमाई ना होत रहे कि परिवार के लालन-पालन हो सके. इहे कारण रहे कि पूरा परिवार कच्चा मकान में रहत रहे. बरसात के समय कच्चा घर के छज्जा से पानी टपकत रहे तब बरसात में कइसहूं काम चलत रहे. ठंडा के समय में भी एक कच्चा घर में कवनों तरह से गुजारा होत रहे. (डिस्क्लेमर- लेखक माधुरी कुमारी पत्रकार हैं. यह उके निजी विचार हैं.)


भोजपुरी में पढ़ें: भोजपुरिया भदेसीपन के पहचान रघुवंश बाबू | ayodhya - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nरघुवंश प्रसाद सिंह के इ ठेस भदेसपन उनकर पहिचान बनि गइल रहल हा.\nनरेगा के नाम से आज के मनरेगा कार्यक्रम शुरु करे वाला रघुवंश बाबू ही रहला हां. उन कर गांव आ गरीब से जुड़ाव के नतीजा रहल हा कि आज भी ये योजना के लाभ हर तरफ मजदूरन के मिलत बा. उनका ये सब गुन के पहचाने वाला में कांग्रेस के परधान मंत्री मनमोहन सिंह भी रहलन हा.\nLast Updated: September 15, 2020, 5:40 PM IST\nरघुवंश बाबू. राजनीति में इ नाम लेहते बिहार के नेता रघुवंश प्रसाद सिंह के चेहरा सामने आ जाला. अभी त दुइए दिन भईल, जब रघुवंश बाबू दुनिया छोड़ि के चलि गइले. बिहार में रघुवंश बाबू के मतलब अइसन चेहरा जेकरा के देखि के कवनो भदेस-ठेठ भोजपुरिया आदमी के कल्पना कईल जा सकेला. रघुवंश अइसे ते वैशाली के रहे वाला रहले. इ जिला के पैदाइश मुजफ्फरपुर से ह. दुनो जिलन में पश्चिमी मैथिली, वज्जिका अउर भोजपुरी इहां के भाषा ह.\nरघुवंश बाबू के भोजपुरी से बड़ा लागाव रहल. बहुते राजनीति के चरचा पर कइले पर एहि लेख के मतलब बदलि जाई, तबो कहल जरूरी बा कि रघुवंश बाबू के मुंह से कवनो झटका वाली बात भोजपुरिए में निकलत रहे. कोरोना के इलाज से ठीक होखला के बाद अउरि दिल्ली एम्स में भरती होखला के पहिले रघवंश बाबू आराम करे खातिर गांवे चलि गइल रहले. ओइजा पटना से आके एगो नवजवान नेता उनकरा से मिले के चाहत रहले. एह पर रघुवंश बाबू सुनते बोलि परले- ना अबहीं मति आउ, बाद में बताइब.\nरघुवंश बाबू के इ सपाटबयानी उनकर ईमानदारी के कारन बनल रहि गइल. इ ईमानदारिए ह कि विपक्ष में रहि के सरकार के मुख्यमंत्री नीतीश कुमर के भी ऊ विपक्षी गठबंधन खातिर जरूरी जमझत रहले. अभी दुइ हजार उनइस के लोकसभा चुनाव में महागठबंधन के हारला के बाद रघुवंश प्रसाद सिंह नीतीश कुमारो के महागठबंधन में शामिल होखे के नेवता दे दिहले. इ बात लालू परसाद के बेटा अउर पहिले के उप मुख्यमंत्री तेजस्वी यादव के ठीक ना लागलि. केहू के कवनो बात ठीक लागे चाहे ना लागे, रघुवंश बाबू के जवन ठीक लागल बोलले.\nसीनियर पत्रकार वीरेंद्र सेंगर एक जगह बतावत बाड़े कि रघुवंश बाबू जब मंत्री रहले उनकरि बेटी एगो अखबार में उप संपादक रहलि. उ लड़की दिल्ली में बस से ऑफिस आवे. सेंगर जी रघुवंश बाबू से पूछले कि आपन ईमानदारी में बेटी पर काहे अत्याचार करत बानी. एपर रघुवंश बाबू बोलि पड़ले कि जवन करि सकत बानी, उ करत बानी. राजद अइसन पार्टी में रहला के भी उ आपन मजबूरी मानत रहले. इ काम सेकूलर जगहि के तलाश में कइले रहले. एकरि तुलना ऊ अइसन ईमानदार पत्रकार से कइले, जे आपन बात राखे खातिर टैक्स बचावे वाला अखबार मालिक के इहां भी नौकरी करे ला. लागत बा कि ए हालि से रघुवंश बाबू उबिया गइल रहले हा. तब ऊ अपना निधन से कुछ दिन पहिलवे खुला खत में कहले कि अब पार्टी के पोस्टर पर पांचि गो महापुरुष के ना, घरे के पांचि आदमी के फोटो लागत बा.\nरघुवंश प्रसाद सिंह के ईमानदारी केंद्रीय मंत्री के रूप में इ रहे कि बाकी मंत्री लोग आपना सचिव के माध्यम से मंत्रालय के रूप रेखा बनावत रहले, त रघुवंश बाबू खुदे बइठि के नोट बवानसि के कवनो मनका योजना खातिर पइसा कहां से आई. उनका ए गुन पर परधानमंत्री डॉक्टर मनमोहन सिंह बहुते खुश होखसु. एहि कारन मनमोहन सिंह रघुवंश बाबू के विपक्षी नेता अइसन बोलला के भी पचावत रहि गइले. बहुत कम लोग जानते होई कि मनरेगा, जवन नरेगा के नाव से शुरू भइल रहे, ओकरा के रघुवंशे बाबू लेके आइल रहले. ओकर क्रेडिट लेबे के कोशिश राहुल गांधी खूब कइले. एहि बात के खुलासा परधानमंत्री के मीडिया सलाहकार रहल संजय बारू भी अपना किताब एक्सीडेंटल प्राइम मिनिस्टर में कइले बाड़े.\nरघुवंश बाबू क्रेडिट के ना, काम के चिंता कइले. सरकार जवन होखे, मनरेगा चलत बा. रघुवंश प्रसाद सिंह के इ ठेस भदेसपन उनकर पहिचान बनि गइल रहल हा. जे गणित के प्रोफेसर होखे, चारि हालि के सांसद अउर केंद्र में मंत्री भी, उ कान्हा पर चादरि रखि के कहीं चलि दे. इ रघुवंश बाबू के सादगी रहल. इ सादगी उ दिल्ली में रहसु, भा मुजफ्फरपुर में, हर जगहि कायम रखत रहले. भोजपुरिया क्षेत्र के खास त्योहार खींचड़ी माने मकर संक्रांति पर रघुवंश बाबू के निवास पर खिचड़ी भोज जरूर होखे. इ कुछ लाइन में बहुत कम कहल गइल बा. एगो लाइन अउरि कि रघुवंश बाबू के दिल्ली, पटना चाहे मुजफ्फरपुर, कहीं आपने मकान नइखे. गांव के मकान भे कवनो ग्रामीण से अलगा नइखे.


बिहार के खबर, बुध 31 अगस्त का दिने – टटका खबर\nबिहार के खबर, बुध 31 अगस्त का दिने\nबुध का दिने अभयानंद बिहार के नयका पुलिस महानिदेशक के काम सम्हार लिहले.\nबिहार के सत्तारूढ़ भाजपा विधायक राणा गंगेश्वर सिंह के बोलेरो गाड़ी विधायक फ्लैट से चोरी हो गइल बा. पुलिस गाड़ी खोजे में लागल बिया.\nपुलिस अधीक्षक का बाद अब पटना के जिलाधिकारी के धमकी मिलल.\nपटना, 31 अगस्त (आईएएनएस). पटना के नगर पुलिस अधीक्षक (मध्य) शिवदीप लांडे का बाद अब पटना के जिलाधिकारी संजय कुमार सिंह के फोनकर के जान से मारे के धमकी दिहल गइल बा. फोन करे वाला आदमी कहलसि कि ट्रांसपोर्टर रविकांत हत्याकांड के आरोपी कुंदन सिंह के फाइल बंद कर द ना त उड़ा दिहल जइबऽ. कहलसि कि ऊ मुंगेर से बोलत बा.\nएहसे पहिले शनिचर का दिने एगो आदमी अपना के मुंगेर के नक्सली कमांडर बतावत शिवदीप लांडे के फोन करके कहले रहे कि कुंदन सिंह मामिला पर ध्यान दिहल छोड़ द ना त तोहरा के मार दिहल जाई.\nजान लीं कि श्रीकृष्णा रथ बस के मालिक रविकांत के हत्या के मामिला में मुख्य आरोपी कुंदन सिंह के दिल्ली से गिरफ्तार कइल गइल रहे.\nबिहार में मुख्यमंत्री साइकिल योजना से स्कूल में विद्यार्थियन के संख्या त बढ़ले बा अब राज्य में साइकिल कारोबारो में बढ़ोतरी देखल जात बा. कई गो कंपनी बिहार में साइकिल उद्योग लगावल चाहत बाड़ी सँ.


टटका खबर, 12 फरवरी 2017, अतवार – टटका खबर\nजम्‍मू कश्‍मीर में आजु भोरे कुलगाम जिला में सुरक्षाबल आ लश्‍कर-ए-तैयबा के आतंकवादियन का बीचे भइल मुठभेड़ में चार गो आतंकवादी मारल गइलें. सेना के दू गो जवानो शहीद हो गइलें. गोलीबारी में तीन गो अफरो सैनिक घाहिलो बाड़ें.\nबस्ती जिला के कोतवाली इलाका से गैरकानूनी असलहा बनावे वाले अड्डा के भंडाफोड़ करत पुलिस बावरिया गिरोह के दस गो बदमाशन के गिरफ्तार क लिहलसि आ ओकनी का लगे से ढेरे हथियार आ बनावे में लागे वाला सामान बरामद कइलसि.\nदेवरिया के मदनपुर इलाका में पिछला महीना एक आदमी का गिरफ्तारी से खिसियाइल लोग के भीड़ थाना फूंक दिहले रहुवे आ केवटलिया गांव में तोड़फोड़ कइले रहल. पुलिस एह मामिला में तीन दर्जन लोग के गिरफ्तार क के जाँच करत रहुवे. अब थाना से लूटत कारतूस का साथे एगो आदमी का आजु गिरफ्तार क लिहलसि.\nजौनपुर के कोतवाली इलाका का सिपाह मे बनल डाटपुल पार करत घरी वाराणसी से जौनपुर ओरि जात अहमदाबाद जाए वाली साबरमती एक्सप्रेस के आवत देखि दू गो मेहरारु अपना बचवन साथे नीचे कूद गइली सँ. एहमें सा एगो मेहरारु आ ओकरा बच्चा के मौत हो गइल जबकि एगो एउर मेहरारु आ ओकर बच्चा घवाहिल हो गइल.\nगोरखपुर के सहजनवा में सीहापार हाल्ट का लगे एगो मेहरारू आवत ट्रेन का आगा कूद के आपन जान दे दिहलसि. अबहीं ओकर पहचान मालूम नइखे भइल.\nगाजीपुर के जखनियाँ टीसन प भुड़कुडा इलाका के मदरा गांव के एगो मेहरारू प्लेटफार्म का लगहीं भटनी से वाराणसी जात सवारी गाड़ी के चपेटा में आ के गम्हीराहे घवाहिल हो गइल. ओकरा वाराणसी के ट्रेन पकड़े के रहुवे.\nभदोही शहर कोतवाली इलाका का राघोपुर गांव में दू फरीकन का बीचे जमीन ले के भइल झगड़ा में चार गो मेहरारूवन समेत पन्दरह लोग घवाहिल हो गइल. एक आदमी के खराब हाल में अस्पताल में भरती करावल गइल बा.\nभारत-नेपाल सीमा से लागल पश्चिम चंपारण जिला के भंगहा इलाका में आजु एसएसबी के जवान ढेरे चरस आ गांजा बरामद कइलें. तस्कर रुके के कहला प आपन मोटरी फेंक के भाग निकलल.\nजौनपुर के सुजानगंज इलाका में हरईपुर चेती गाँव के एगो नवही के सुजानगंज-महराजगंज सड़क पर मोटरसाइकिल सवार दू गो बदमाश गोली मार के जान ले लिहलें आ महराजगंज ओर भाग निकललें.\nउत्‍तराखंड में भाजपा आ कांग्रेस विधानसभा चुनाव में वोटरन का अपना ओर खींचे ला जी जान लगा दिहले बाड़ें. काल्हु प्रचार बन्द हो जाई. राज्‍य में विधानसभा के 70 सीटन खाति बुध का दिने वोटिंग होखी.\nयूपी विधानसभा चुनाव के दुसरका दौर में 11 जिलन के 67 गो सीट ला बुधवार के वोटिंग होखी. एहिजो काल्हु साँझ का बाद चुनाव प्रचार बन्द हो जाई.\nतमिलनाडु में एआई अन्‍ना डी.एम.के. पार्टी के तीन गो अङर सांसद ओ. पनीरसेल्‍वम का साथे आ गइल बाड़ें. ई मिला के अब दस गो सांसद उनुका साथे हो गइल बाड़ें आ गँवा गँवे शशिकला का समर्थकन के पाला बदलल जारी बा. शशिकला के कहना बा कि राज्‍यपाल विद्या सागर राव जान बूझ के बोलावे में देरी करत बाड़ें कि उनुकर समर्थक टूट जासु.\nजर्मनी के संसद आजु अपना नयी राष्ट्रपति के चुनाव करी. जर्मनी में राष्ट्रपति का लगे कवनो कार्यकारी अधिकार ना होला आ सिर्फ नैतिक अधिकार होला. राष्ट्रपति के चुनाव 1260 सदस्यन वाली संसद करेले.\nTags: आतंकवादी, गाजीपुर, गोरखपुर, चंपारण, चुनाव, जम्मू कश्मीर, जौनपुर, तमिलनाडु, देवरिया, बस्ती


छठ पर अंजना के दू गो फिलिम – Anjoria\nछठ पर अंजना के दू गो फिलिम\nNovember 18, 2012 Editor मनोरंजन 0\nसिनेमा भोजपुरी के हॉट केक आ व्यस्ततम अदाकारा अंजना सिंह के दू गो फिलिम छठ पर रिलीज़ होखे जात बा. एहमें से एगो फिलिम ह निर्माता अनिल कुशवाहा-गायत्री केसरवानी आ निर्देशक मंजुल ठाकुर के “लहू के दो रंग”. एहमें अंजना संगे खेसारी लाल यादव, राजेश राज, आ प्रिया शर्मा मुख्य भूमिका में बाड़न. एही दिन रिलीज़ होखे वाली अंजना के दुसरकी फिलिम ह “आंधी तूफ़ान” जवना में ऊ विराज भट्ट के साथे बाड़ी. निर्माता मनोहर कुमार आ निर्देशक रवि भूषण के एह फिलिम में पवन सिंह, चांदनी चोपड़ा, अवधेश मिश्रा वगैरह मुख्य भूमिका में बाड़न.\nदूइए साल पहिले रवि किशन संगे फिलिम “फौलाद” से अपना कैरियर के शुरुवात करे वाली अंजना सिंह आजु सिनेमा भोजपुरी में सफलता के गारंटी माने जाए लागल बाड़ी. उनुकर लगभग सगरी फिलिम बॉक्स ऑफिस पर धूम मचवले बाड़ी स.\nमोनिका सिंह बत्रा अब विनय आनंद साथे


उभरत कलाकार शैलेश सिन्हा – Anjoria\nJuly 10, 2014 Editor फिल्म, मनोरंजन 0\nवाराणसी, उत्तर प्रदेश से आइल शैलेश सिन्हा दिल्ली में पलइले-बढले-पढ़ले. दिल्लीए में कई मीडिया हाउसन में सात आठ साल काम कइले आ कुछेक टीवी शोज में नजर आ चुकल बाडन. साल 07-08 में भइल एगो कार रेसो में प्रतियोगिता में अव्वल आइल रहले. अनेके अवार्डो जीत चुकल बाड़न शैलेश सिन्हा.\nएगो इंटरनेशनल अवार्ड फंक्शन का दौरान अभय सिन्हा अपना भोजपुरी फिलिम ‘प्यार झुकता नहीं’ खातिर शैलेश के कास्ट कइलन. इनकर नायिका रहली अक्षरा सिंह. एह फिलिम में खेसारी लाल यादव आ स्मृति सिन्हा के मुख्य जोड़ी रहल आ ई फिलिम साल 2013 के सुपरहिट फिलिमन में शामिल रहल.\nहालही में शैलेश ‘औरत एक खिलौना नहीं’ फिलिम के शूटिंग पूरा कइले ह. एहमें मनोज तिवारी, रिंकू घोष, अउर मोहिनी घोष साथे बा लोग. ई फिलिम जल्दिए रिलीज़ होखी. एकरा अलावे दू तीन गो अउरिओ फिलिम के शूटिंग शुरू होखे वाला बा.\nशैलेश सिन्हा के कहना बा कि ‘मनोज तिवारी आ दिनेश लाल यादव उनकर प्रेरणा ह लोग आ एह दुनू जने के अदाकारी से हमेशा कुछ ना कुछ सीखत रहेलें. शाहरुख खान के बड़का फैन हईं आ शाहरुख से हमार कई एक आदत मिलत जुलत बावे. हम हमेशा कोशिश करब कि इनके तरह बनी कि हमरो चाहे वाला होखसु.’


सम्पादकीय: अंक - 41 (18 अगस्त 2015) - मैना: भोजपुरी साहित्य क उड़ान (Maina Bhojpuri Magazine)\nHome राजीव उपाध्याय विविध संपादकीय सम्पादकीय: अंक - 41 (18 अगस्त 2015)\nसम्पादकीय: अंक - 41 (18 अगस्त 2015)\nकाहे खाती पनरह अगस्त\nपनरह अगस्त आइल अउरी बीत गइल। कुछ लोग देसभक्ति कऽ गाना अउरी नारा खुब जोर-जोर से लगवलें हँ तऽ कुछ लोग गारियो देत रहले हँ कि 69 साल में सरकार कुछू ना कइलस। करोड़न लोग भूखन मर रहल बाड़े तऽ जवान सड़की पर रोजगार खाती धाका खा ताऽ। हमार सवाल बा ए लोगन से कि का ई लोग आज जेङने सरकार गरियावत बा का गुलामी में रहि के गरिया सकते? जवाब उनकरो अउरी सभकर ना होखी। तब काहे खाती एतना छाती पिटल जाता?\nकुछ लोग के सुभाव होला खाली कमी निकालल अ उरी दबा के राजनीति कइल। अ इसन लोग खाली माहौल खराब करे के काम करे लें। परेसानी के बात ई बा कि अइसन लोग ढेर पढल-लिखल होला अउरी लोग उनकरी बात के धियान से सूनबो करेला; ई लोग एही बात क फायदा उठावेला।\nए बात से हम सहमत बानी कि सरकार अनेकन मोरचन पर ठीक से काम नइखे कऽ पवले पर एगो अउरी बात ई बा बहुत कुछू कइले बे। सभ से बड़ बा कि देस में लोकतंत्र बरिआर हो रहल बा अउरी जिए के आजादी बा। लाख लोगन के चाहला के बादो ई देस खाड़ा बा अ उरी लोग हेल-मेल से रहत बा। ई कम बड़ बात नइखे जब भीतर अउरी बहरी दूनू ओर से घात होखत होखे तऽ।\nहँ ई बात सही बा कि सरकार के बहुत कुछ करे के बा अउरी सरकार कबो करी। लेकिन मए काम खाती सरकार के ओर मूँह बा के देखला से काम ना चली। कुछ जिम्मेदारी हमनीओ के लेबे के परी अउरी कुछ लोग ओ जिम्मेदारी के निभावतो बा। बाकिर जरुरी बा सभ ए बात के बुझो अउरी आगे बढि के आपन कांह बरियार करो। काँहे कि ई काम केवनो सरकार चाहि के भी ना कऽ पाई।


टटका खबर : 29 सितंबर 2014, सोमार – टटका खबर\nSep 30, 2014 Breaking News in Bhojpuri, आरा, कैमूर, खबर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, भोजपुरिया इलाका के, भोजपुरी में, मऊ, मोतिहारी, रोहतास, वाराणसी, सिवान\nआरा के तरारी थाना प्रभारी विजय प्रसाद राय ठीक से काम ना करे का आरोप में पुलिस अधीक्षक राजेश कुमार का आदेश से तुरत प्रभाव से निलंबित क दिहल गइले.\nभोजपुर जिला के नारायणपुर थाना के अहिले गांव का नहर से सोमार का दिने पुलिस तीस बरीस के एगो औरत के लाश निकललसि जवना के पहचान अगल बागल के गाँव के लोग नइखे कर पावत.\nआरा वार्ड संख्या 22 के पार्षद उमेश कुमार 30 तारीख से शहर के नरक बनला का खिलाफ लोहिया चौक पर आमरण अनशन शुरू करे के एलान कइले.\nडेहरी-आन-सोन टीसन पर बुद्ध पूर्णिमा एक्सप्रेस पर सवार होखत अकोढीगोला के औरत का गरदन से चेन नोच के भागत अपराधी के पकड़ के सोमार का दिने जेल भेज दिआइल.\nदशहरा का दौरान शान्ति बनावे रखला खातिर पुलिस बक्सर में फ्लैग मार्च निकललसि.\nडुमराव के काली आश्रम मंदिर का नियरा काव नदी के धोबीघाट का लगे सोमार का दिने तीस बरीस के एगो आदमी के लाश मिलल जवना के पहचान नथुनीबाग मुहल्ला के शांतनु यादव बतावल जात बा.\nसोनवर्षा चौकी के एनएच-30 पर टीकपोखर पुल का लगे अतवार का अधरतिया में मोहनियां ओर जात ट्रक के लूटत बदमाशन के पुलिस पकड़ लिहलसि. बदमाश अगियाँव गाँव के बतावल जात बाड़े.\nडुमराव भोजपुर रजवाहा नहर में कतिकनार गाँव के लोग फाल लगा के पानी रोक लेले बा. एहसे दर्जनो गाँव के लोग नाराज बा.\nदिघवारा थाना के पीरगंज के लोग सोमार का सबेरे से परसा-सीतलपुर हाइवे पर जाम लगा दिहल. एह लोग के शिकायत बा कि अतवार के रात पुलिस आ के बेमतलब कुछ लोग के पिटाई कइलसि.\nसिवान जंक्शन पर अतवार के साँझ मिलल नशाखुरानी गिरोह के शिकार नवही के मौत अस्पताल में हो गइल. ओह नवही के पहचान नइखे हो पावल.\nसिवान के बड़हरिया में सबेरे आइल तूफान से एगो स्कूल के छत उड़ गइल आ दर्जनो विद्यार्थी घवाहिल हो गइले.\nसोमार का दिने भइल बरखा से गोपालगंज के मीरगंज आ पंचदेवरी में फसल के बहुते नुकसान होखे के खबर बा. कई जगहा पेड़ उखड़ला से सड़क बन्द हो गइल.\nगोपालगंज पंचदेवरी के कुकुरभुका गांव में अतवार का रात एके हाता में बनल चार गो भाइयन के घर में फेराफारी घुस के सात लाख रुपिया के सामान चोरा लिहले चोर. सभके अगिला दिन सबेर में चोरी के पता लागल.\nहजियापुर में छापा मार के अतवार का रात मांझा पुलिस भोजपुरवां गांव के नन्हकी सिंह के हत्या में नामजद दुसरको आरोपी बबलू सिंह के ध लिहलसि.\nमांझा के कोइनी गांव का लगे अतवार का सँझिया में एगो आटो पलट गइल आ ओहपर सवार एगो औरत के मौत हो गइल. पुलिस चालक के हिरासत में लेत आटो जब्त क लिहले बिया.\nसीतामढ़ी जिला के रून्नी सैदपुर के महिनवार के मुखिया से रंगदारी मांगे वाला आरोपी के रक्सौल पुलिस रक्सौल में गिरफ्तार क लिहलसि.\nतुरकौलिया थाना क्षेत्र के रघुनाथपुर वार्ड में पिछला शनिचर का रात चोरी भइल गहना सोमार का दिने पुलिस रघुनाथपुर के नवल राय का घर से बरामद करत उनका लड़िका के गिरफ्तार क लिहलसि.\nगौनाहा प्रखंड के पैक्स चुनाव में चार गो पंचायत में अध्यक्ष बिना कवनो विरोध चुना गइले काहे कि केहू ओह लोग का खिलाफ परचो ना दाखिल कइल. घमौरा, जमुनिया, महुई आ मटियरिया पंचायत में अब बिना वोट करवले रिजल्ट हो जाई.\nगाजीपुर प्रशासन के बवकूफ बनावत एके मकान में चार गो स्कूल चलावे वाला चालबाज प्रबंधक के सोमार का दिने कोतवाली पुलिस पकड़ के जेल भेज दिहलसि. एह स्कूलन के भवन बनावे का नाम पर ओकरा पर 11 लाख रुपिया गबन करे के आरोप बा.\nदेवरिया के अड़िला गाँव में कुश्ती का दौरान एगो नवही के बहुते गंभीर चोट लाग गइल जवना का बाद ओकरा के जिला अस्पताल चहुँपावल गइल. बाकिर ओकर खराब हालत देख के गोरखपुर रेफर क दिहल गइल आ जाए का राहे में ओकर मौत हो गइल.\nवाराणसी के चेतगंज का रामकटोरा में अतवार का रात बाइस साल के एगो लड़िकी फांसी लगा के मर गइल. लाश का लगे से कवनो सुसाइड नोट नइखे मिलल.\nज्ञानपुर पुलिस लड़िकी भगावे के तीन गो अलग-अलग मामिला में सोमार का दिने पांच जने के गिरफ्तार क लिहलसि.\nजौनपुर के कटघरा मोहल्ला में बनत एगो मकान में एगो नवही फाँसी लगा के मर गइल. अपना सुसाइड नोट में उ अपना बाप-महतारी से माफी मँगलेबा.\nमारपीट, बलवा आ फिरकावारान बवाल खड़ा करे का आरोप में बन्द जौनपुर के मो.हसन डिग्री कालेज के प्राचार्य डा.अब्दुल कादिर आ उनका सहयोगी जीवन यादव के जमानत मंजूर हो गइल बा.\nआजमगढ जिला के देवगावं में एगो अनजान के लाश मिलल.\nआजमगढ के पवई इलाका में एगो औरत देह पर किरासन तेल डाल के आग लगा लिहलसि जवना से जर के ओकर मौत हो गइल.\nउत्तर प्रदेश सरकार विदेशी थाई मांगुर आ बिगहेड मछरियन के मारे आ बाजार में बेचे, भा आयात निर्यात पर रोक लगा दिहलसि.\nकेन्द्रीय विधि आ कानून मंत्री रवि शंकर प्रसाद कहलन कि सरकार 287 गो अइसन पुरान कानूनन के खोज निकलले बिया जवना के संसद के शीतकालीन सत्र में रद्द क दिहल जाई.\nबिहार सरकार मधुबनी जिला के एगो मंदिर में मुख्यमंत्री जीतन राम मांझी के पूजा कइला का बाद मूर्ति धोवे के मामिला के जाँच के आदेश दिहलसि. वइसे मंदिर में रोज मंदिर धोवात रहेला आ मूर्तियनो के नहावल जाला. लागत बा अइसने बात के कवनो आदमी बिना मतलब बखेड़ा बना दिहले बा.\nआजमगढ के कप्तानगंज इलाका के एगो इनार से एगो औरत आ ओकरा चार साल के बेटा के लाश निकालल गइल बा.\nरोहतास जिला में अलग अलग हादससा में एगो बच्चा समेत दू जने के मौत हो गइल.\nबिहार के मुख्यमंत्री जीतन राम मांझी कहलन कि बिहार में उद्योग लायक माहौल बा आ उद्यमी लोग ‘मेक बिहार’ में सहभागी बनसु आ एहिजा निवेश क के आपन उद्योग शुरू करसु.\nबिहार जइसन महागठबंधन यूपी में बनावे के अटकल नकारत कांग्रेस महासचिव मधुसूदन मिस्त्री कहलन कि पार्टी अकेले लड़ी.\nभोजपुर जिला के अजीमाबाद इलाका के नूरपुर गांव में एगो घर के दीवाल गिरला से एगो औरत के मौत हो गइल.\nवैशाली जिला के महुआ इलाका में अक्षयवट राय महाविद्यालय का नियरा एगो एसबीआई ग्राहक सेवा केन्द्र के कर्मचारी से चार लाख रुपिया लूट लिहल गइल.\nसारण जिला के सोनपुर अंचल के हलका कर्मचारी बबन कुमार के घूस लेत में ध लिहल गइल बा.\nबेतिया नगर थाना के घसियारपट्टी मुहल्ला में आजु सोमार का दिने एगो बूढ़ फाँसी लगा के जान दे दिहले.\nउत्तर प्रदेश के पर्यटन मंत्री ओम प्रकाश सिंह आजु कहलन कि धार्मिक नगरी वाराणसी के विकास करत धेयान राखल जाई कि एकर पुरान स्वरुप बरकरार रहे.\nरोहतास जिला के कछवा इलाका के इब्राहिम गांव से पांच गो अपराधियन के असलहा संगे गिरफ्तार क लिहलसि पुलिस.\nगोरखपुर के राजघाट इलाका में एगो गोदाम में आग लगला से एक आदमी के मौत हो गइल आ लाखो के सामान जर के राख हो गइल.\nसिवान जिला के बड़हरिया इलाका के पुरानी बाजार में एगो निजी विद्यालय के दीवाल गिरला से दू दर्जन छात्र छात्रा घवाहिल हो गइले.\nमुख्यमंत्री अखिलेश यादव सगरी बिजली कर्मचारियन के “कटियाबाज” फिलिम देखे के सलाह दिहले.\nआजमगढ के फूलपुर में आजु सोमार का फजीरे एगो प्रेमी जोड़ा ट्रेन का आगे कूद के जान दे दिहलसि.\nबिहार के औरंगाबाद जिला के उपहारा इलाका में पंजाब नेशनल बैंक के महद्दीपुर शाखा से आजु दिनदहाड़े नौ लाख रुपिया लूट लिहल गइल.


ठेठ आ पारम्परिक गीत ना होई त हम नईखी गा सकत - शारदा सिन्हा\nलीलार प लाल बिंदी, होठ पर लाल रंग के लिपस्टिक अवरू मुंह में पान, इहे असली रंग ह भोजपुरी के स्वर देवी गायिका शारदा सिन्हा जी के। शारदा जी भी खाली समय में घर के कुल काम करेली, घरे आईल मेहमान के चाय बनाके देवे से लेके खाना बनावे तक।\nरांची में जनमल आ मैथली परिवेश मे पलाईल-पोसाईल शारदा जी के ख्याति आ सम्मान मिलल भोजपुरी से, लेकिन शारदा सिन्हा जी के खाली समय अजूओ आदिवासी गीत सुने मे बीतेला। सफलता के घमंड आ गरूर से कोसो दूर रहेवाली शारदा जी से मिलला के बाद कबो इ अहसास ना होई की इ उहे आदमी ह जेकरा के देखे सुने खाती हजार-लाख लोग के भीड़ खड़ा रहेला।\nशारदा सिन्हा पहिले भी भोजपुरी के पारंपरिक लोकगीत ही गावत रहनी आजो उहाँ के उहे गावत बानी। शारदा जी से जब एह विषय मे पूछाईल त कहनी – “पारंपरिक आ ठेठ लोकगीत के गावे के पीछे एगो मकसद बा। मकसद बा की इ कुल गीत हमनी आवे वाला पीढ़ी खाती सुरक्षित रहे”।\nआज लोकगीत मे टैलेंट शो आ भोजपूरी मे फिल्म निर्माण के बाढ़ आ गइल बा लेकिन एह सबसे अछूता शारदा जी के स्वर आ सुर, दुनों अभियो महेंद्र मिशिर के गीत मे बसेला। आज सभ केहु जल्दी से स्टार बन गइल चाहता, देखा देखि अश्लीलता परोसे के माहौल बन गइल बा, अइसना मे शारदा जी के मन तनिका सा विभोर हो जाता, आँख लोरियाए लागता।\nशारदा जी से जब आज के वर्तमान समय के बारे मे पुछल गइल त कहली – “आज-काल्ह के जवन लईका-लईकी टैलेंट शो मे आवत बाड़े’सन ओकनी मे हमरा बहुत संभावना लउकता, बस डर एकही बाटे की इहो सभ बकिए लोगन के देखा देखि मत करे लागस। अश्लीलता के फॉर्मूला एह लोग के स्टार त बना दिही लेकिन काला के उमर कम क दिही”।\nबातो ठीक बा, हमनी के आँख से सोझा पिछला पाँच-सात साल मे कतने गायक अईले आ गईले। नाम लिहल ठीक ना रही ना त आइसन बहुत लोग बाड़े जीनिकर पहिला एल्बम के बाद दुसरका एल्बम के पाता नईखे।\nशारदा जी कहली की उ आज कम काम करत बाड़ी, लेकिन एकर मतलब इ नईखे की उ काम कईल छोड़ देले बाड़ी। शारदा जी कहली – “देखीं, हम कवनो फॉर्मूला भा भेड़चाल मे ना परी, हम काम अपना शर्त प करेनी। अगर गीत हामरा ना पसन पड़ी त हम उ गाना ना गाईब, हमरा के हमार समाज एगो जीमवारी देले बा, हम करोड़ो लोग के उम्मेद नईखी तुर सकत। अगर हमहू उहे सभ करब त लोग कहिहे के हमहू बहक गईनी। रहल बात भोजपुरी सिनेमा के त, इहाँ हम साफ कईल चाहब की हम आज के भोजपुरी सिनेमा से ताल नईखी बईठा पावत”।\nशारदा जी कहली की आज के सभे निर्माता, गीतकार, संगीतकार, गायक आ श्रोता लोकगीत के ट्रक मे बाजे वाला संगीत के रूप दे देले बाड़े, मौलिकता खतम हो चलल बा, केहु के अब एकरा से मतलब नईखे।\nअश्लीलता प बिहार कोकिला के कंठ से कुछ अइसन निकलल – “भोजपुरी संगीत के अश्लील बनावे मे कलाकार,बाजार,गीतकार, श्रोता समेत सभे केहु के हाथ बाटे। कुछ लोग के त हालत अइसन बा कि उ लोग गांव-जवार के पारंपरिक लोकगीत के भी आपना नाम दे देतारे। कुछ लोग अइसन बाड़े जे अइसन गीत लिखत बाड़े की सभे कुछ बाजारू हो जाता। हाँ, संगीत कंपनी के ओर से भी दबाव बा, कंपनी के चाह बा की कुछूओ गाव लेकिन उ हिट होखे के चाही। अइसना मे नाया गायक के हालत त हम समझ सकत बानी लेकिन श्रोता लोग भी अइसने चाहत बाड़े, ना त कवनो ना कवनो प्रतिक्रिया जरूर होइत”।\nआज के हिन्दी सिनेमा मे लोकगीत के खास जगह मिलता लेकिन एकरा मे भी भोजपुरी पिछड़त बाटे। शारदा जी एह पिछड़ाव के भी कारण बतवली – “अगर भोजपुरी के लोकगीत के जरूरत भर सम्मान नईखे मिलत त एकर कारण भी हमनिए के बानी जा। आज जब हमनी के गायक हमनी के लोकगीत नईखे गावत त दोसर हमनी के गीत के बारे मे कईसे जानी”।\nरांची मे जनमल आ मैथली परिवार से संबन्धित शारदा जी के ख्याति आ सम्मान मिलल भोजपुरी से, लेकिन उनुका सबसे प्रिय कवन भाषा लागेला? एह सवाल के जवाब मे शारदा जी कहनी – “देखीं, गीत-संगीत के स्तर प त हम आदिवासी लोकसंगीत आ झारखंड से ढेर नजदीक बानी। हमरा नागपुरी मे बोलल-बतियावल, गीत सुनल बहुत निक लागेला”।\nशारदा जी के जनम से ही गायकी के क्षेत्र से लगाव रहे लेकिन पारिवारिक पाबंदी ओह कलाकार के उभरे ना देत रहे। हाल त तब अवरू खराब हो गइल जब इहाँ के बियाह भईल, बियाह क शारदा जी जब ससुराल अईली त पहिला झटका सास देली, शारदा जी के सास कहली की इ गाना गावल छोड़, इ काम ठीक नईखे, लेकिन बाद मे उहे सास जब शारदा जी के गावत सुनली त अपने से गीत खोज खोज के इनिका से गवा के सुने लगली।\nआज शारदा सिन्हा जी के हमनी के बिहार कोकिला, बिहार के लता मंगेशकर, मिथिला के बेगम अख्तर, बिहार के सांस्कृतिक प्रहरी, लोक कोयल अवरू ना जाने कतने नाम से जानेनी’जा, इहाँ के स्वर जब गुंजेला त आत्मा तृप्त आ चित प्रसन्न हो जाला।\nलेकिन शारदा जी केकरा से सुनेनी? एह सवाल के जवाब मे शारदा जी कहनी – “हम बचपन से लता जी के सुनत आवतानी, हम बचपन से बड़ होखे तक ना जाने कतने चिट्ठी लता जी के लिखले होखब, का पता उ चिट्ठी लता जी के मिलतो रहे की ना। लता जी के अलावे पंडित हरि प्रसाद चौरसिया, गुलाम अली खां साहब, बेगम अख्तर के गीत-संगीत हमरा निक लागेला। एह लोग के अलावे शोभा गुर्टू के भी हम बहुत बड़ प्रशंसक बानी, इहाँ के संगे त हम शो भी कईले बानी, लेकिन उ मुलाक़ात अभी अधूरा बाटे”।\nशारदा जी के सपना बा की उ एगो संगीत के स्कूल खोलस, अइसन स्कूल जहां छोट-छोट लईकन के उ पढ़ा सकस। शारदा जी के इच्छा बा की स्कूल अइसन होखे जवना से निकलेवाला बच्चा भेड़चाल आ केहु के बहकावा के बचल रहे आ ओकरा आपना माटी से लगाव होखे।\nस्कूल के अलावे शारदा जी के लता जी से आमने सामने भेंट करे के भी बा, शारदा जी के इच्छा बा की जीवन मे एक बेर लता जी से मुलाकात हो जाईत आ उनुका से पूछ लेती की हमार चिट्ठी उनुका मिलत रहे की ना\nअब शारदा जी के लता जी से भेंट करे के इच्छा पूरा कईल त हमनी के बस मे नईखे लेकिन ऊपर बइठल ईश्वर से इ कामना जरूर बा की शारदा जी के स्कूल जरूर खुले।\nFirst Update: 18 May, 2013 03:21 PM